text:
তর্পন শোনবা --সুরচান্দ শর্ম্মা
...পুরোহিতনা শোনবিরবসু মন্ত্র অদু করিনো, করি হায়রিবনো, মদুগী ভাব করিনো হংগদবনি। মঙ-হা গুম্না তৌরগা পুক্নিং অপেনবা খক ওইদে। ব্রাহ্মণ পুরোহিতনসু যজমানবু নীংথিনা ভাব তাহনবীদুনা লমজীংবিরবদি অফবগী মথক্তা অফবতমক ওইরকই। কুপ্না য়েংশিল্লবদি তর্পণদা উবা ফংলি-পাক চাউরবা তাইবঙ পানবগা ঐ ঐগী ইশাগা তৎন থানবা য়াদ্রবা অচৌবা মরী অমা লৈনৈ।
‘তর্পন’ হায়বসি ঈশিংতনা তৌবা পিতৃ-যজ্ঞ অমনি। মীওইবনা নুমিৎ খুদিংগী মপা-মপুগী শ্রাদ্ধ শোনফম থোকই, মদু তপর্ণনা মহুৎ শীনবা য়াই। মরম অসিদগী অহল্লমন্না নুমিৎ খুদিংগী ইরুজবা লোইরগা ঈশিং মনুংদা নৎত্রগা খরা মথক্তা আচমন তৌরগা ঈশিং খুজোক অহুমনা রাম তর্পণ তৌবা চৎনরকই। মসি পাকথোক চাওথোকপ ঙমখিদবনা তোকপগী মহুত্তা চৎনরকপনি।
‘তর্পণ’ অর্থদি পেন্ননবা তৌবা হায়বনি। মী শিবগী তৌবা হৌনবা প্রেত তর্পণদি অশিবা অদুতগীনি অদুগা চহিগী থোকপা পিতৃপক্ষ কৌবা ‘তর্পণ’ অসিদদি ব্রহ্মা-বিষ্ণু শিবদগী হৌদুনা নাপী-শিংবী ফাওবগী পেন্ননবা ওইনা পাকথোক্না তৌনৈ। হিন্দু-শাস্ত্রনা য়াৎলম্বা মীওইবগী পুকচেল চাওনবা, অশেংবা মশাগী ওইজবা ফংননবা শীল্লম্বশিংগী মরক্তা ‘পিতৃ-তর্পণ’ হায়বসিসু অমনি।
মসিদা ফোঙদোক্লিবা ভাবতি :- তাইবঙ পানববু শেম্বীরম্লিবা জগৎ অপুম্বগী মপা অদুসু ইপানি, জ্ঞানগী মৈরা উৎপীদুনা থম্মোয়গী অমম্বা কোকহনবীবা তাইবঙ পানবগী লুচিংবা ওইখিবা মহাপুরুষশিং অদুসু পুম্নমক্কী মপানি, পুম্নমক্না মহাক্কা নক্নবা মরী লৈনৈ, অদুনা ঐখোয়না পুম্নমক্কী য়াইফনবা তৌরগা ঐখোয়গীসু অফবা ওইগনি। সত্যজ্ঞানদি পুম্নমক্তগী হেল্লি, মরম অদুনা অসিগুম্বা সত্যজ্ঞান পীবিরম্বা পুকচেল চাওরবা মহাক অদুবা লাৎনফম থোকই হায়দুনা ইহান হানবা মক্তদা ‘দেবতর্পণ’গী বিধান লৈ।
ব্রহ্মা বিষ্ণু অমসুং রুদ্র-লাই অহুম অসিমক ঈশ্বর শক্তিগী তোঙান তোঙানবা মশক অমমনি, অদুনা লাই অহুমসিনা মাগী মাগী মথৌ কায়দনা পাঙথোকপীনবা হায়বদি মখোয়দগী ঐখোয়গী কান্নজবা ফংনবা মখোয়বু অঙঙম্বা মওংদা পেলহনফম থোকই। মথংদা যক্ষ-রক্ষ উচেক অমসুং লিল নচিংবগী তর্পণ তৌননবা তাক্লি হায়বদি মখোয় অসিসু মাগী মাগী মথৌ-মশিন কায়দনা তৌনবা ওইসনু হায়বগী মরমদা মখোয়গী পেন্ননবা তৌবগী মওংনি। ফত্রবা লিন ফাওববু সৃষ্টিদা য়াওহল্লম্লিবসি মাগী কান্নবা অমদি শোয়দনা লৈবননি। মরম অদুনা লিনগী জাৎমখৈবু মাঙহন্নিংবা অরানবনি-মুন্না খন্নফম থোকই।
মথংদা লাক্লে মনুষ্য-তর্পণ। মনুদগী মানব তারকপনি, ঐখোয়নসু হায়নৈ, হে মনু তাইবঙ মীওইবা। মীওইবদি খন্থহৈবা জীবনি (মনন কর্ম্ম)। কপিল, পঞ্চশিখ নচিংবা দার্শনিক ওইবা অদুগা সনক সনন্দ নচিংবা ভক্তি-শাস্ত্রগী অহানবা লময়ানবশিং অসিনা যুগ কয়াগী মমাংদা য়াম্না খন্থহৈবগী মগুণ চেল্লম্বা ওইবনা হায়বদি মীওইবনা মখোয়গী মপান য়াম্না তাংবা ওইবনা অদুগুম্বা জগৎকী কান্ননবা তৌবিরম্বা খন্থহৈরবা মহাজনশিং অদুগী মফমদা তৌবীমল খঙবা উৎফম থোকই হায়বনি।
মথংদনা দিব্য-পিতৃ তর্পণ। দিব্য হায়বদি লাইওইখ্রবা নৎত্রগা করিগুম্বা হিরম অমদা নত্রবসু অমদা মাঙবা নাইদ্রবা থোইদোক হেন্দোকপা মগুণ অমা চেনখ্রবা মীওইববু হায়বনি। মীওইবা জাতিবু হিরম কয়াদা চাওখৎহনবীরকপা, লাইমক্কা মান্নরবা হায়বদি স্বর্গদা লৈখ্রবা অদুগুম্বা খ্বাইগী মপা ওইরবা মখোয়গী আত্মানা পেনবীসনু নীংদুনা ঐখোয়না ঙমজবা মওংদা পুজা কৎচবনি।
মথংদা লাক্লে পিতৃ তর্পণ :- য়েগদবা অমদি ইশাগী ইপা-ইপুগী ৱাদি হান্না হায়দ্রদুনা কোন্না থম্লম্লিবসি করিগীনো? খ্বাইগী মাঙদা পুখৎলম্বা য়াদবরা? অপোকপা ইমাদগীদি জ্ঞানগী লম্বী উত্তুনা লমজিংবা অদুগুম্বা জ্ঞানীশিং অদুনা হেল্লি হায়বসি খঙননবা তৌরম্বনি। মনুনা হায়রম্মী-‘অজ্ঞে ভবতি বৈ বালঃ পিতা ভবতি মন্ত্রদঃ। চহী ফনমক য়ামদুনসু খঙদবা মী অদুদি অঙাংনি, জ্ঞানগী মৈরা উৎপীবা অদুতনা অশেংবা ইপানি।
মথংদা রামতর্পণ, লক্ষ্ণন তর্পন অমুক লাক্লে। পুম্নমক অসি শুপচিন্দুনা মসিদা অমুক হায়রি- ‘আ ব্রহ্ম স্তস্ব পর্য্যন্তং জগতৃ প্যতু’ তাইবঙ পানবা পুম্বনা পেল্লসনু। মন্ত্রদি শম্লগা তাইবঙ থোনবা চাউখ্রবা ভাবনি। মরম অদুনা চৎনবী ঙাকপদা ওইনা ভাব তাদনা ‘তৃ প্যাতাং তৃ প্যতং’তা হায়দুনা ঈশিংতমক হৈদোক্লগা অদুনদি ইশাদা করিসু ওইজদে। তাইবঙ খোন্না চাউখ্রবা অরংবা মঙাল অমনা ইশাগী পুক্নিংদা ঙান্দুনতা লৈনবা হায়বদি পুকচেল পীক্তনবা, মকা লাম্নবা ভাব তানা তানা থবক পুম্নমক তৌগদবনি।
পুরোহিতনা শোনবিরবসু মন্ত্র অদু করিনো, করি হায়রিবনো, মদুগী ভাব করিনো হংগদবনি। মঙ-হা গুম্না তৌরগা পুক্নিং অপেনবা খক ওইদে। ব্রাহ্মণ পুরোহিতনসু যজমানবু নীংথিনা ভাব তাহনবীদুনা লমজীংবিরবদি অফবগী মথক্তা অফবতমক ওইরকই। কুপ্না য়েংশিল্লবদি তর্পণদা উবা ফংলি-পাক চাউরবা তাইবঙ পানবগা ঐ ঐগী ইশাগা তৎন থানবা য়াদ্রবা অচৌবা মরী অমা লৈনৈ। মথক্তা উৎখ্রবা ‘আ ব্রহ্মস্তম্ব পর্য্যন্তং জগত্তৃপ্যতু’- লাইদগীনা নাপী ফাওবগী জগৎনা পেল্লসনু-কয়া চাউখ্রবা ভাবনো, অসুম্না ঐগী ইশা অসিবু জগৎ অপুম্বগীনি জগৎপুম্বসু ঐগীনি হায়বা ৱাখলসি তর্পণনা নীংশিংহল্লি।
অমরোমদা ইশা ইশাগী ইপা-ইপুগী মমিং মথাসু মসিনা তত্তনা নীংশিংহল্লি। ইপা ইপুগী মিং তাকপা ঙমদবসু ঐখোয়গী চাউরবা দোষ অমনি। মরম পুম্নমক অসিনা শাস্ত্রনা পিতৃ-তর্পণ তৌদবা য়াদে হায়রম্লিবনি। পরলোকপু থাজদদুনা মচা-মশুশিংনা পিতৃ-তর্পণ তৌদ্রবদি ঈশিং খৌরাংলবা মপা মপুশিং অদুনা মখোয়গী মশাদগী ঈ থকই হায়বদি মচা-মশুশিংগী অফবা ওইদে।
অসিগুম্বা তর্পণ অসি চেঙনা, যবনা, থোইদিং নৎত্রগা সনা লুপা মচুমতনা, ফংদ্রগা চুম্নগী ঈশিংতনসু তিংথৌনা ফাওবা খীক্তনা তৌবা য়াই। ঈশিংদি থৱায়গী মশকনি, অমরোমদা মসিদি খক ফংদবা লৈতে হায়দুনা মসিনা ‘তর্পণ’ তৌনবা বিধান শেম্লম্লিবনি। মসিদা মমল চঙবা চঙদবা করিসু লৈতে, তৌদনদি তোকফদে হায়বনি। ইশা নাদুনা চৎপা ঙমদ্রবা ফাওবদা ফম্মাংদসু অদুম্মক তৌবা য়াই। মদু ফাওবদসু ঙমদ্রবদি চুম্নগী পুক্নিংতনা ওইরবসু তৌগদবনি।
নোংমাইজিং, ইরাই, সপ্তমী, দ্বাদশী, শ্রাদ্ধ নুমিৎ অমসুং মপোক নুমিত্তদি থোইদিংদা ‘তর্পণ’ তৌবা শাস্ত্রনা থিংই, য়াদে। অদুবু তীর্থদদি শিবগী হৌনবী মতম পুম্নমক্তদি, আমবস্যাগী শ্রাদ্ধ, বিযুবারন, সংক্রান্তি, গ্রহণ, কাওথাবা অসিনচিংবদদি য়াদবা নুমিত্তসু তৌবা য়াই।
কর্টেসি : মরূপ


c: text/html

text:
য়ুমলৈ-কৈরৈ মন্ত্রালয়
কেন্দ্রগী গৃহ মন্ত্রী শ্রী অমিৎ শাহনা কর্নাতকাগী বাগলকোৎ জিলাদা মখল কয়াগী প্রোজেক্তশিং হৌদোকখ্রে
মোদী জীনা প্রধান মন্ত্রী ওইবনা মহাক্না মরোমদোম লেপচবা ভারত অমা ওইহন্নবা অচৌবা খোঙথাং পাইখৎখ্রে
মোদী সরকারনা কর্নাতকাগী চাউখৎ-থৌরাংগীদমক্তা থবক পাইখৎখ্রে অমসুং নিরানী গ্রুপ ওফ ইন্সতিত্যুতকী থৌরাং অসিগা লোইননা লৌমীশিংগী পুন্সি মহিং ঙসিদি ফগৎহল্লগনি অমসুং মখোয়গী ইনকমশিং হেনগৎহল্লগনি
নরেন্দ্রী মোদীগী সরকারনা ইথানোল শীজিন্নবা থৌগৎনবা খোঙথাংশিং লৌখৎখ্রে অমসুং ইং কুমজা ২০১৫দা ইথানোলদগী সেন্ত্রেল এক্সাইস দ্যুতী লৌথোকখ্রে
মোদী সরকারনা থবক পাইবা মতমদা ইথানোল ব্লেন্দিং চাদা ১.৫৮ ওইরমখি মসি মোদী সরকারনা ২০২২ ফাওবদা চাদা ১০ অমসি ২০২৫ ফাওবদা চাদা ২০ ওইহন্নবা পান্দম থমখ্রে
প্রধান মন্ত্রী শ্রী নরেন্দ্র মোদীনা লৌমীশিংগী ইনকম শরুক অনি হেনগৎহনবদা অহানবা মীৎয়েং থমখি অমসুং মোদী সরকারনা লৌউ-শিংউগী বজেৎ অসি ২০১৩-১৪দা লুপা করোর ২১,৯৩১ ওইরম্বদগী লুপা করোর ১,৩৪,৩৯৯দা হেনগৎহনখ্রে
পি.এম. কিসান সম্মান নিধি স্কীমগী মখাদা দিসেম্বর ২৫দা লৌমী করোর ৯রোমদা দলালি অমত্তা য়াওদনা মখোয়গী বেঙ্ক একাউন্তশিংদা হকথেংননা লুপা করোর ১,১৩,৬১৯গী শেনফম ত্রান্সফর তৌখ্রে
মোদী জীগী লুংচিং মখাদা সরকারনা থৌনা ফনা কাশ্মিরদগী আর্তিকল
Posted On:
17 JAN 2021 5:41PM by PIB Imphal
কেন্দ্রগী গৃহ মন্ত্রী শ্রী অমিৎ শাহনা কর্নাতকাগী বাগলকোৎ জিলাদা মখল কয়াগী প্রোজেক্তশিং হৌদোকখ্রে। নুমিৎ নিনিগী খোঙচৎতা কর্নাতকাদা লাকখিবা অসিদা কেন্দ্রগী গৃহ মন্ত্রীনা ঙসি সুগর মিল অমা চাওথোকপগী প্রোজেক্ত অমসুং বিজেয়া বেঙ্ককী ৭৪শুবা ব্রাঞ্চ শঙ্গাখ্রে। মহাক্না আয়ুর্বেদিক মেদিকেল কোলেজ অমসুং মখল কয়াগী ফার্মিং প্রোজেক্তশিংগী উরেপ উয়ুংসু তমখ্রে। থৌরম অসিদা শ্রী অমিৎ শাহনা হায় ২০১৪ অমসুং ২০১৯দা কর্নাতকা মীয়াম্না মোদী জীগীদমক্তা মীখলদা চাউনা শৌগৎখি অমসুং মোদী জিনা প্রধান মন্ত্রী ওইবনা মহাক্না মরোমদোম লেপচবা ভারত, - আত্মানির্ভর ভারত অমা ওইহন্নবা অচৌবা খোঙথাং পাইখৎখ্রে। থৌরম অসিদা কোইল এন্দ মাইন্স অমসুং পার্লিয়ামেন্তরী এফিয়র্সকী কেন্দ্রগী মন্ত্রী শ্রী প্রলহাদ জোশি, কর্নাতকাগী মুখ্য মন্ত্রী বি.এস. য়েদিয়ুরপ্পা, উপ মুখ্য মন্ত্রী গোবিন্দ করাজোল, গৃহ মন্ত্রী শ্রী বস্বারাজ বোম্মৈ অমসুং অতোপ্পা রাজ্যগী মন্ত্রীশিং অমদি লুচিংবশিংনা শরুক য়াখ্রে।
গৃহ মন্ত্রীনা হায় নরেন্দ্রী মোদীগী সরকারনা ইথানোল শীজিন্নবা থৌগৎনবা খোঙথাংশিং লৌখৎখ্রে অমসুং ইং কুমজা ২০১৫দা ইথানোলদগী সেন্ত্রেল এক্সাইস দ্যুতী লৌথোকখ্রে, অমরোমদা লৌমীশিংনা পেত্রোলগী ইথানোল ব্লেন্দিং তৌবদগী কান্ননবা ইং কুমজা ২০১৮দা জি.এস.তি. দ্যুতী অসি চাদা ১৮দগী চাদা ৫দা হন্থহনখ্রে। শ্রী শাহনা হায় ঙসি নোংমদা ইথানোল কিলোলিতর ২,৬০০ পুথোকপগী থবক-থৌওং অসি নিরানী গ্রুপনা তৌরি, মসি শীংথানিংঙাই ওই। অনৌবা ফ্যুল পোলিসীগী মখাদা চুহি, চু, মোলাসশিং অমসুং অপৎপা চেং-হৱাইশিং অসি ইথানোল শুবদা শীজিন্নবা অয়াবসু পীখ্রে।
শ্রী অমিৎ শাহনা হায় মোদী সরকারনা থবক পাইবা মতমদা ইথানোল ব্লেন্দিং চাদা ১.৫৮ ওইরমখি মসি মোদী সরকারনা ২০২২ ফাওবদা চাদা ১০ অমসি ২০২৫ ফাওবদা চাদা ২০ ওইহন্নবা পান্দম থমখ্রে। প্রধান মন্ত্রী শ্রী নরেন্দ্র মোদীনা লৌমীশিংগী ইনকম শরুক অনি হেনগৎহনবদা অহানবা মীৎয়েং থমখি অমসুং মোদী সরকারনা লৌউ-শিংউগী বজেৎ অসি ২০১৩-১৪দা লুপা করোর ২১,৯৩১ ওইরম্বদগী লুপা করোর ১,৩৪,৩৯৯দা হেনগৎহনখ্রে। লৌমীশিংগী ইনকম অসি মখোয়না চাদিং তৌরিবা অদুগী চাদা ৫০দগী হেনগৎহন্নবা এম.এস.পি. হেনগৎহনখ্রে। পি.এম. কিসান সম্মান নিধি স্কীমগী মখাদা দিসেম্বর ২৫দা লৌমী করোর ৯রোমদা দলালি অমত্তা য়াওদনা মখোয়গী বেঙ্ক একাউন্তশিংদা হকথেংননা লুপা করোর ১,১৩,৬১৯গী শেনফম ত্রান্সফর তৌখ্রে। মন্দি ১,০০০ হেন্না ওনলাইন ওইহনখ্রে অমসুং এফ.পি.ও. ১০,০০০ লিংখৎহনখ্রে।
কেন্দ্রগী গৃহ মন্ত্রী শ্রী অমিৎ শাহনা মোদী জীগী লুংচিং মখাদা সরকারনা থৌনা ফনা কাশ্মিরদগী আর্তিকল ৩৭০ লৌথোক্তুনা মতম শাংনা লৈরক্লবা সমস্যা কোকহনখি হায়নসু ফোঙদোকখ্রে।
শ্রী শাহনা মোদী সরকারনা কর্নাতকাগী চাউখৎ-থৌরাংগীদমক্তা থবক পাইখৎখ্রে অমসুং নিরানী গ্রুপ ওফ ইন্সতিত্যুতকী থৌরাং অসিগা লোইননা লৌমীশিংগী পুন্সি মহিং ঙসিদি ফগৎহল্লগনি অমসুং মখোয়গী ইনকমশিং হেনগৎহল্লগনি হায়না ফোঙদোকখ্রে।
*****
(Release ID: 1689527)
Visitor Counter : 95

robotstxt: allowed

filter: keep


text:
প্রধান মন্ত্রী, শ্রী নরেন্দ্র মোদীনা ঙসি ভিদিও কনফরেন্সিংগী থোংদা পুদুচেরীদা ২৫শুবা নেস্নেল য়ুথ ফেস্তিবেল হৌদোকখ্রে। ঙসি স্বামী বিবেকানন্দগী মপোক কুমওন অসি নেস্নেল য়ুথ দে হায়না পালন তৌরি। থৌরম অদুদা প্রধান মন্ত্রীনা “মেরে সপনো কা ভারত” অমসুং “অনসং হেরোজ ওফ ইন্দিয়ন ফ্রিদম মুফমেন্ত”গী মতাংদা খনগৎলবা ৱারেংশিং ফোঙখি। ৱারেংশিং অসি থিম অনি অসিদা নহারোল লাখ ১ হেনবনা পীশিল্লকখিবশিংদগী খনগৎখি। প্রধান মন্ত্রীনা লুপা করোর ১২২গী ইনভেস্তমেন্ত তৌদুনা পুদুচেরীদা লিংখৎখিবা এম.এস.এম.ই. মন্ত্রালয়গী তেক্নোলোজী সেন্তর অমসু শঙ্গাখি। প্রধান মন্ত্রীনা লুপা করোর ২৩ চংনা পুদুচেরী সরকারনা শাখিবা ওপন-এয়র থিএতর ওইবা ওদিতোরিয়ম অমা - পেরুনথলাইবর কামরাজর মনীমন্দপমসু শঙ্গাখি। থৌরম অদুদা কেন্দ্রগী মন্ত্রী শ্রী অনুরাগ সিংহ থাকুর, শ্রী নরায়ন রানে, শ্রী ভানু প্রতাপ সিংহ ভর্মা অমসুং শ্রী নিতিশ প্রমানিক, দা. তামিলসাই সোন্দরারজন, পুদুচেরীগী মুখ্য মন্ত্রী শ্রী রঙ্গাস্বামী, রাজ্যগী মন্ত্রীশিং অমসুং পার্লিয়ামেন্তরিয়নশিংনা শরুক য়াখি।
মীতিন অসিদা ৱা ঙাংলদুনা প্রধান মন্ত্রীনা লৈবাক মীয়ামদা নেস্নেল য়ুথ দেগী য়াইফ-পাউজেল পীখ্রে। স্বামী বিবেকানন্দদা কোক নোন্না খুরুম্লদুনা প্রধান মন্ত্রীনা চহি অসিগী আজাদী কা অমৃত মহোৎসব অসিদা মহাক্কী মপোক কুমওন তাবা অসিনা হেন্না ইথিল পীরি হায়না ফোঙদোকখ্রে। শ্রী ওরোবিন্দোগী ১৫০শুবা মপোক কুমওন অমদি মহাকবী সুব্রমনিয়ম ভারতীগী ১০০শুবা লৈখিদবগী কুমওন অসি চপ মান্ননা চহিদা তারকপদা চহি অসিগী মগুন হাপকৎখি হায়না প্রধান মন্ত্রীনা ফোঙদোকখি। “অথোইবা মীশক অনি অসি পুদুচেরীগা অখন্নবা মরী অমা লৈনৈ। মখোয় অনিমক্না অমনা অমগী লিতরেসী অমসুং স্পিরিচ্যুএল খোঙচৎতা খোঙলোয় ওইদুনা লাকখি” হায়না প্রধান মন্ত্রীনা ফোঙদোকখ্রে।
অরিবা মতমগী লৈবাক অসিগী নৌরিবা প্রোফাইলগী মতাংদা ফোঙদোক্লদুনা প্রধান মন্ত্রীনা হায়খি, ঙসি মালেম্না ভারত্তা আশা অমদি থাজবগী মীৎয়েংনা য়েংলি। মরমদি ভারতকী দেমোগ্রাফী অসি নৌরি, অমসুং ভারতকী ৱাখল্লোন অসিসু নৌরি। ভারতকী মতিক-ময়াই অমসুং মাগী মঙলানশিংদা নহা ওইবগী ৱাখল চেল্লি। ভারত অসি মাগী ৱাখল্লোন লোয়ননা ৱাখল খন্বা ঙম্বগী মতৌদসু নৌরি। ভারতকী ৱাখল্লোন অমসুং ফিলোসোফীদা মতম চুপ্পদা অহোংববু তরাম্না ওকই অমসুং মাগী এন্তিক্যুতীদা মোদর্নিতী য়াওরি, হায়না মহাক্না ফোঙদোকখি। প্রধান মন্ত্রীনা হায় লৈবাক অসিগী নহারোলগী মথৌ তারকপা মতমদা মতম পুম্বদা মখোয়না মাং থানা থোরকই। লৈবাক অসিগী কন্সিয়সনেসতা অকাইবা লাকপা মতমদা শঙ্করগুম্বা নহারোলনা থোরক্তুনা আদী শঙ্ক্রাচর্য়গুম্না অপুনবগী মরীনা লৈবাক অসিবু পুনশিনখি। মীওৎ-মীনৈ চত্থখিবা মতমশিংদা গুরু গোবিন্দ সিংহজীগী সাহিবজাদেগুম্বা নহাশিংনা থৱায় কত্থোকখি। ভারতনা নীংতম্বা ফংনবা কত্থোকপা মথৌ তাখিবা মতমদা ভগত সিংহ, চন্দ্রশেখর আজাদ অমসুং নেতাজী সুভাসগুম্বা নহা ওইরিবা য়াওল্লোয়শিংনা মাং থানা থোরক্তুনা লৈবাক্কীদমক মখোয়গী থৱায় থাখি। লৈবাক অসিন স্পিরিচ্যুএল রিজেনরেসন মথৌ তারকপা মতমদা ওরোবিন্দো অমসুং সুব্রমনিয়ম ভারতীগুম্বা মশক নাইবা মীওইশিং থোরকখি হায়না প্রধান মন্ত্রীনা মখা তাখি।
ভারতকী নহাশিংগী মনাক্তা দেমোগ্রাফিক দিভিদেন্দকা লোয়ননা গনতন্ত্রিক ওইবা ভেল্যুসু লৈ, মখোয়গী দেমোক্রেতিক দিভিদেন্দ অসিসু চাংদম্ননীংঙাই লৈতে হায়না প্রধান মন্ত্রীনা ফোঙদোকখি। ভারতনা মশাগী নহারোলশিংবু দেমোগ্রাফিক দিভিদেন্দ ওইনা খনবগা লোয়ননা দিভেলপমেন্তকী দ্রাইভরনি হায়নসু খল্লি হায়না মহাক্না ফোঙদোকখি। ভারতকী নহাশিংদা ঙসি তেক্নোলোজীগী মঙাল লৈরবদি, গনতন্ত্রা খঙবগী ৱাখল্লোনসু লৈগনি হায়না প্রধান মন্ত্রীনা ফোঙদোকখি। ভারতকী নহাশিংদা কন্না থবক শুবা ঙম্বগী মতিক লৈ অমসুং তুংলমচৎপু ময়েক শেংনা উবা ঙম্মি। মরম অসিনা ঙসি ভারতনা হায়বা অদু মালেম্না হয়েংগী খোঞ্জেলনি হায়না লৌনরিবনি।
নীংতম ইহৌগী মতমদা লৈরম্বা নহারোলশিংগী চারোল শুরোল অদুনা লৈবাক অসিগীদমক পুম্নমক কত্থোকপদা চিংনবা মীকুপ অমফাওবা লৈখিদে হায়না প্রধান মন্ত্রীনা ফোঙদোকখি। অদুবু ঙসিগী নহারোলশিং অসিনা লৈবাক অসিগীদমক হিংগদবনি অমসুং নীংতম লান্মীশিং অদুনা মংজরম্বা মঙলানশিং অদু মঙফাওনহনগনি। নহারোলশিংগী তৌবা ঙম্বা অসি অরিবা ৱাখল্লোনশিংনা অপনবা পীদে, মখোয়না করম্না শিজিন্নগনি হায়বা খংই হায়না মহাক্না মখা তাখি। মসিগী নহারোলশিং অসিনা মশামথন্তা অমসুং সমাজ অসিবু অনৌবা শিংনবশিং, অনৌবা দিমান্দশিং অসিগী মতুংইন্না অওনবা পুরকপা ঙম্মি অমসুং অনৌবা অমা শেম্বা ঙম্মি। ঙসিগী নহারোলশিং অসিদা চারোল শুরোল খুদিংমক্কী ইথিল পীনবগী হৌরকফম অমা ওইরিবা ‘কেন দু’গী থৌনা অদু লৈ হায়না প্রধান মন্ত্রীনা ফোঙদোকখি।
ঙসিদি ভারতকী নহারোলশিংনা মালেমগী য়াইফনবা পথাপ অদু ইরি হায়না প্রধান মন্ত্রীনা থাগৎপা ফোঙদোকখি। ভারতকী নহারোলশিং অসি মালেম পুম্বদা লৈরিবা য়ুনিকোর্ন ইকোসিস্তেমগী মনুংদা থাজবগী ফোর্স অমনি। ভারত্তা ঙসিদি স্তার্তঅপ ৫০,০০০ হেনবগী অকনবা ইকোসিস্তেম অমা লৈরে। মসিগী মনুংদা স্তার্তঅপ লিশিং ১০ হেনবনা লাইচৎ অসিগী অৱাবা চৈরক্তা থোরকখিবনি। প্রধান মন্ত্রীনা অনৌবা ভারতকী মন্ত্র –কম্পিত এন্দ কঙ্কর পীখি। মসিনা তাকপদি শরুক য়ারগা মাইপাকপা পুরকউ। পুনশিল্লগা লান অদু মাই পাকউ। প্রধান মন্ত্রীনা ওলিম্পিক্স অমসুং পেরালিম্পিক্সকী পর্ফোরমেন্স অমসুং ভেক্সিনেসন দ্রাইবতা নহারোলশিংনা শরুক য়াখিবা অদুবু নহারোলশিংগী মরক্তা লৈবা মাই পাক্নবা অমসুং থৌদাং লৌবগী ঙম্বগী খুদম অমনি হায়না ফোঙদোকখি।
সরকারনা ইচানুপাশিং অমসুং ইচানুপীশিং অসি মান্নৈ হায়না লৌই হায়না প্রধান মন্ত্রীনা ফোঙদোকখি। মসিগী ৱাখল্লোন অসিগা লোয়ননা ইচানুপীশিংগী য়াইফনবা মখোয়গী লুহোংবগী চহি অসি ২১দা হেনগৎনবা ৱারেপ লৌখি। ইচানুপীশিংনা মখোয়গী কেরিয়র শেমজবা ঙম্মি, মখোয়দা অহেনবা মতম ফংজনবা ৱাখল্লোন্দা মসি য়াম্না মরুওইবা খোঙথাং অমনি হায়না মহাক্না ফোঙদোকখি।
নীংতম ইহৌগী মতমদা মখোয়না কত্থোকখিবা অদুগীদমক মখোয়বু শকখংবীবা য়ারবা অদুবু শকখংবীদ্রবা নীংতম লান্মী কবামরুম লৈরি হায়না প্রধান মন্ত্রীনা ফোঙদোকখি। অসিগুম্বা অথোইবা মীওইশিং অসিগী মতাংদা ঐখোয়গী নহারোলশিংনা হেন্না ইবা, রিসর্স তৌরিবমখৈ লৈবাক অসিগী তুংদা হৌরক্কদৌরিবা চারোল শুরোল শিংনা মখোয়গী মতাংদা হেন্না খংগনি হায়না মহাক্না মখা তাখি। মহাক্না নহারোলশিংনা ভোকেল ওইনবা অমসুং লু-নানবগী দ্রাইব অসিদা শরুক য়ানবা পাউজেল পীখি।
নেস্নেল য়ুথ ফেস্তিবেল অসিনা ভারতকী নহারোলশিংগী ৱাখল্লোনশিং অসি অফবা মাইকৈদা পুরক্নবা অমসুং লৈবাক শেমগৎনবা অপুনবা ফোর্স অমা ওইনা অওনবা পুরক্নবা পান্দম থম্লি। মসি সোসিএল কোহেসন অমসুং ইন্তেলেকচুএল অমসুং কলচরেল ইন্তিগ্রেসনগী খ্বাইদগী চাউবা এক্সরসাইসশিংগী মরক্তা অমনি। মসিনা ভারতকী জাতী কয়াগী চৎন-লোনচৎশিং অসিবু ‘এক ভারত, শ্রেস্থ ভারত’কী অপুনবা লংলা অমনা অমত্তা ওইনা পুনশিন্নবা পান্দম থম্লি।
आप सभी को राष्ट्रीय युवा दिवस की बहुत-बहुत शुभकामनाएं!— PMO India (@PMOIndia) January 12, 2022
भारत मां की महान संतान स्वामी विवेकानंद को उनकी जयंती पर मैं नमन करता हूं।
आज़ादी के अमृत महोत्सव में उनकी जन्मजयंती और अधिक प्रेरणादायी हो गई है: PM @narendramodi
हम इसी वर्ष श्री ऑरबिंदो की 150वीं जन्मजयंति मना रहे हैं और इस साल महाकवि सुब्रमण्य भारती जी की भी 100वीं पुण्य तिथि है।— PMO India (@PMOIndia) January 12, 2022
इन दोनों मनीषियों का, पुदुचेरी से खास रिश्ता रहा है।
ये दोनों एक दूसरे की साहित्यिक और आध्यात्मिक यात्रा के साझीदार रहे हैं: PM @narendramodi
आज दुनिया भारत को एक आशा की दृष्टि से, एक विश्वास की दृष्टि से देखती है।— PMO India (@PMOIndia) January 12, 2022
क्योंकि,
भारत का जन भी युवा है, और भारत का मन भी युवा है।
भारत अपने सामर्थ्य से भी युवा है, भारत अपने सपनों से भी युवा है।
भारत अपने चिंतन से भी युवा है, भारत अपनी चेतना से भी युवा है: PM @narendramodi
भारत के युवाओं के पास डेमोग्राफिक डिविडेंड के साथ साथ लोकतांत्रिक मूल्य भी हैं, उनका डेमोक्रेटिक डिविडेंड भी अतुलनीय है।— PMO India (@PMOIndia) January 12, 2022
भारत अपने युवाओं को डेमोग्राफिक डिविडेंड के साथ साथ डवलपमेंट ड्राइवर भी मानता है: PM @narendramodi
आज भारत के युवा में अगर टेक्नालजी का charm है, तो लोकतन्त्र की चेतना भी है।— PMO India (@PMOIndia) January 12, 2022
आज भारत के युवा में अगर श्रम का सामर्थ्य है, तो भविष्य की स्पष्टता भी है।
इसीलिए, भारत आज जो कहता है, दुनिया उसे आने वाले कल की आवाज़ मानती है: PM @narendramodi
आजादी के समय जो युवा पीढ़ी थी, उसने देश के लिए अपना सब कुछ कुर्बान करने में एक पल नहीं लगाया।— PMO India (@PMOIndia) January 12, 2022
But today’s youth has to live for the country and fulfill the dreams of our freedom fighters: PM @narendramodi
युवा में वो क्षमता होती है, वो सामर्थ्य होता है कि वो पुरानी रूढ़ियों का बोझ लेकर नहीं चलता, वो उन्हें झटकना जानता है।— PMO India (@PMOIndia) January 12, 2022
यही युवा, खुद को, समाज को, नई चुनौतियों, नई डिमांड के हिसाब से evolve कर सकता है, नए सृजन कर सकता है: PM @narendramodi
Today’s youth has a ‘Can Do’ spirit which is a source of inspiration for every generation.— PMO India (@PMOIndia) January 12, 2022
ये भारत के युवाओं की ही ताकत है कि आज भारत डिजिटल पेमेंट के मामले में दुनिया में इतना आगे निकल गया है: PM @narendramodi
आज भारत का युवा, Global Prosperity के Code लिख रहा है।— PMO India (@PMOIndia) January 12, 2022
पूरी दुनिया के यूनिकॉर्न इकोसिस्टम में भारतीय युवाओं का जलवा है।
भारत के पास आज 50 हज़ार से अधिक स्टार्ट अप्स का मजबूत इकोसिस्टम है: PM @narendramodi
नए भारत का यही मंत्र है- Compete and Conquer.— PMO India (@PMOIndia) January 12, 2022
यानि जुट जाओ और जीतो। जुट जाओ और जंग जीतो: PM @narendramodi
हम मानते हैं कि बेटे-बेटी एक समान हैं।— PMO India (@PMOIndia) January 12, 2022
इसी सोच के साथ सरकार ने बेटियों की बेहतरी के लिए शादी की उम्र को 21 साल करने का निर्णय लिया है।
बेटियां भी अपना करियर बना पाएं, उन्हें ज्यादा समय मिले, इस दिशा में ये एक बहुत महत्वपूर्ण कदम है: PM @narendramodi
आज़ादी की लड़ाई में हमारे ऐसे अनेक सेनानी रहे हैं, जिनके योगदान को वो पहचान नहीं मिल पाई, जिसके वो हकदार थे।— PMO India (@PMOIndia) January 12, 2022
ऐसे व्यक्तियों के बारे में हमारे युवा जितना ज्यादा लिखेंगे, रिसर्च करेंगे, उतना ही देश की आने वाली पीढ़ियों में जागरूकता बढ़ेगी: PM @narendramodi


text:
তোক্মা অমসুং আপেল বির্চার
তাপস সিংহ, সিডনী, ওস্ট্রেলিয়া।
ঐখোয় পুম্নমকনা খংনৈ, ফোল অমসুং সঙ্গোম হকচাংগি মথৌতাবা ক্যালসিয়াম অমদি ভিটামিন লৌবদা মরু ওইবা মচং অমনি। তোক্মা অমসুং আপেল বির্চার অদুগুম্বা কানবা মচংশিংনা শেম্বা, হকচাংগিসু ফবা, য়াম লাইনসু পুথোকপা য়াবা মখল অমনি।
চংগদবা মচংশিংঃ
১। অশংবা আপেল (চাওতক তৌনা ককপা মতুপ)
২। তোক্মা (অমুবা) চামচ অহুম
৩। তোক্মা (অঙৌবা) চামচ অহুম
৪। গ্রাম ১২৫ যুবিগি দোই।
৫। ৩৫০ মিলি. বাদামগি সঙ্গোম
৬। যুবি অকংবা খুয়া অমা
৭। গ্রাম ৫০ আলমন্ড ফ্লেক
৮। গ্রাম ৫০ নুমিতলৈ অমসুং কুমড়া মরু
৯। লৈতেংনবা বেরী খরা
মেথোডঃ
বাদামগি সঙ্গোমদা তোকমা তিংনা থম্বিউ। মতুম তাশন্দনবা ওতপিউ। ঙহাক লৈরগা অতৈ মচং ময়াম হাপচনবিয়ু। তকা তকা তেকপা আপেল মসুং, লোয়ননা বেরী খরগা হাপ্পগা সার্ভ তৌবিয়ু।
- ট্যাগ:
- রেসিপি


text:
প্রধান মন্ত্রী, শ্রী নরেন্দ্র মোদীনা মালেমগী অনিশুবা কোবিদ ভর্চুএল সম্মিত্তা য়ু.এস.এ.গী রাস্ত্রপতি, জোসেফ আর. বাইদেন জুনিয়রনা পাউজেল পীরকপদগী ঙসিগী অঙনবদা শরুক য়াখ্রে। প্রধান মন্ত্রীনা ‘লাইচৎনা নংহনবা অৱাবদগী ঙাকথোকপা অমসুং শেম-শাবগী থৌওংদা মিৎয়েং চঙবা’ হায়বা থীমদা পাংথোকপা সম্মিৎ হৌদোকপগী থৌরমদা ৱা ঙাংখি।
ভারতনা লাইচৎ অসিগা মাইয়োক্নবা মীয়ামদা হেন্না মরু ওইবা পীবা থৌরাং য়াৎখি অমসুং হন্দক্কী চহিসিদা হকশেলদা খ্বাইদগী চাউবা শেনফম কাইথোকখি হায়না প্রধান মন্ত্রীনা ফোংদোকখি। ভারতনা মালেমগী খ্বাইদগী চাউবা তীকা থাবগী খোঙথাং পায়খৎখি অমসুং মসিগী অহলগী মীশিংগী চাউরাকপা ৯০% অমসুং অঙাংগী মীশিংগী ৫০%দগী হেনবদা ভেক্সিন কাপ্পা ঙমখ্রে হায়না প্রধান মন্ত্রীনা পাউদমখি।
ভারতনা মালেমগী খুন্নাইগী মথৌদাং খঙবা মেম্বর অমা ওইনা কোবিদকী শাফু হন্থহন্নবা হোৎনবদা শিজিন্নবা শেল চঙদবা তেক্নোলোজী, ভেক্সিন অমসুং লাইয়েংবগী থৌওং কয়া মীয়ামদা পীদুনা চাউরবা থৌদাং লৌবগী থৌওং মখা তানা চত্থখিগনি হায়না প্রধান মন্ত্রীনা ফোংদোকখি। ভারতনা মশাগী জীনোমিক সর্বেলিএন্স কন্সোর্তিয়ম হেন্না শন্দোক্নবা কন্না হোৎনরি। ভারতনা নাৎকী ওইবা হিদাক লাংথক পাক শন্না শিজিন্নরি অমসুং দবল্যু.ঐচ.ও. সেন্তর ফোর ত্রেদিস্নেল মেদিসিনগী উরেপ উয়ুং ভারত্তা তমদুনা লৌশিং অসিবু মালেমদা পীনবা কন্না হোৎনরি।
দবল্যু.ঐচ.ও.বু নৌনা শেমদোক্তুনা মপাঙ্গল হেন্না লৈবা অমসুং নীংহন্নবা নাইদবা মালেমগী হেল্থ সেক্যুরিতী আর্কিতেকচর অমা শেম্নবা ৱাফমসু প্রধান মন্ত্রীনা থমখি।
থৌরম অসিদা শরুক য়াখিবশিংগী মনুংদা থৌরম অসিবু পুন্না য়ুম্বু ওইরিবা – সি.এ.আর.আই.সি.ও.এম.গী থৌ পুবা ওইনা মথৌ পাংথোক্লিবা বেলিজ সরকার/লৈবাক্কী মকোক, অফ্রিকা য়ুনিয়নগী লুচিংবা ওইরিবা সেনেগল, জি.২০গী প্রসিদেন্ত ওইরিবা ইন্দোনেসিয়া অমসুং জি.৭কী প্রসিদেন্ত ওইরিবা জর্মনী য়াওরি। য়ুনাইতেদ নেসন্সকী সেক্রেতরী জেনেরেল, ৱর্ল্দ হেল্থ ওর্গনাইজেসনগী দাইরেক্তর জেনেরেল অমসুং অতোপ্পা মীথুংলেন কয়াসু থৌরম অসিদা শরুক য়াখি।
রাস্ত্রপতি বাইদেন্না সেপ্তেম্বর ২২, ২০২১দা য়ুম্বু ওইখিবা মালেমগী অহানবা কোবিদ ভর্চুএল সম্মিত্তসু প্রধান মন্ত্রীনা শরুক য়াখি।


text:
ঙাকশেল মন্ত্রালয়
ভাইস এদমিরেল দিনেস কে ত্রিপাথি, এ.ভি.এস.এম, এন.এমনা দিরেক্তর জেনেরেল নেভেল ওপরেসন(দি জি এন ও)গী ফম পায়রে
Posted On:
13 AUG 2020 7:14PM by PIB Imphal
ঙসি ২০২০গী অগস্ত ১৩দা ভাইস এদমিরেল দিনেস কে ত্রিপাথি, এ.ভি.এস.এম, এন.এমনা দিরেক্তর জেনেরেল নেভেল ওপরেসন(দি জি এন ও)গী ফম পায়রে। মহাক নেসনেল দিফেন্স একাদেমি খাদকৱাসলাগী মহৈরোয়নি অমসুং ১৯৮৫গী জুলাই ০১দা নেভিদা চঙখি।
ফ্লেগ ওফিসার অসি ই-পাউ ফাওনবা অমসুং ইলেকত্রোনিক ৱারফিয়ারগী লমদা হৈথোই-শিংথোইরবা অমনি অমসুং শিঙ্গনেল কমুনিকেসন ওফিসার অমসুং ইলেকত্রোনিক ৱারফিয়ার ওফিসার ওইনা নেভিগী লানগী জহাজশিংদা থবক তৌরমখি অমসুং তুংদা গাইদেদ মিসাইল দেস্ত্রোয়র আই.এন.এস মুম্বাইগী ইজুকিউতিপ ওফিসার অমসুং প্রিন্সিপাল ৱারফিয়ার ওফিসার ওইখি।
দিফেন্স সর্বিসেস স্তাফ কোলেজ, ৱেল্লিংতোনগী গ্রেজুয়েদ অমা ওইরবা ওফিসার অসিদা থিম্মাইয়া মেদল পীখ্রে। ভাইস এদমিরেল দিনেস কে ত্রিপাথি ২০০৭-০৮দা রোদ আইলেন্দা লৈবা য়ু.এস নেভেল ৱার কোলেজদা নেভেল হাইয়র কমান্দ কোর্স অমসুং নেভেল কমান্দ কোলেজ শরুক য়াখি অমসুং মফম অদুদা মহাক্না লেমজনিংঙাই ওইরবা রোবার্ত ই বেতমেন ইন্তরনেসনেল প্রাইজ ফংখি।
মহাক্না আই.এন.এস বিনাস, আই.এন.এস কির্চ অমসুং আই.এন.এস ত্রিসুল লুচিংখি অমসুং মুম্বাইদা ৱেস্তর্ন ফ্লিতকী ফ্লিত ওপরেসন ওফিসার, কেপ্তেন(নেভেল ওপরেসন), কমদে(নেতৱার্ক সেন্ত্রিক ওপরেসন), প্রিন্সিপাল দিরেক্তর নেভেল প্লান্স অমসুং নেভেল হেদক্বাতরদা এসিস্তেন্ত চীফ ওফ নেভেল স্তাফ(পোলিসি অমসুং প্লান্স)কী ফমশিং পুরমখি।
ফ্লেগ ওফিসার অসিনা ২০১৮গী জনুৱারি ১৫দগী ২০১৯গী মার্চ ১৯ ফাওবা ইস্তর্ন ফ্লিত লুচিংখি। ২০১৯গী জুনদা ভাইস এদমিরেলগী রেঙ্কতা প্রোমোসন ফংবদগী, মহাক কেরলাগী ইজিমালাদা লৈবা ইন্দিয়ান নেভেল একাদেমীদা কমান্দেন্দ ওইনা হাপখি। একাদেমি অসি ২০১৯গী নবেম্বরদা ভারতকী প্রসিদেন্তগী কলর পীখি।
ফ্লেগ ওফিসার অসি মথৌ ফজনা পাংথোকপগীদমক অতি বিসিস্ত সেবা মেদল অমসুং নৌসেনা মেদল ফংখ্রে। মহাক মালেমগী লৈবাকশিংগী মরী, লান্মীগী পুৱারি, কলা অমসুং সাইন্সকী লমদা হৈথোই-শিংথোইবা মহৈরোয় অমনি।
********
(Release ID: 1645684)
Visitor Counter : 67


text:
ন্যু অমসুং রিন্যুএবল মন্ত্রালয়
কেবিনেৎনা ‘নেস্নেল প্রোগ্রাম ওন হাই ইফিসিএন্সী সোলার পি.ভি. মোদ্যুল’গী প্রদক্সন লিঙ্ক ইন্সেন্তিব স্কিমগী অয়াবা পীখ্রে
Posted On:
07 APR 2021 3:54PM by PIB Imphal
প্রধান মন্ত্রী, শ্রী নরেন্দ্র মোদীনা লুচিংবা কেন্দ্রগী মন্ত্রী মন্দোলনা ন্যু এন্দ রিন্যুএবল ইনর্জী মন্ত্রালয়না লুপা করোর ৪৫০০ চঙদুনা গিগা ৱাৎ (জি.দবল্যু.)কী চাংদা হাই ইফিসিএন্সী সোলার পি.ভি. মোদ্যুল পুথোকপগী পান্দম ফংনবগীদমক্তা হৌদোরকপা ‘নেস্নেল প্রোগ্রাম ওন হাই ইফিসিএন্সী সোলার পি.ভি. (ফোতো ভোলতাইক) মোদ্যুল’গী প্রদক্সন লিঙ্ক ইন্সেন্তিব স্কিম্বু থবক ওইনা পাংথোকপগী অয়াবা পীখ্রে।
হৌজিক্কী ওইনা সোলার কেপাসিতী হেনগৎহনবা অসি ঐখোয়গী লৈবাক্কী পোত্থোক পুথোকপগী ইন্দস্ত্রীগী সোলার পি.ভি. সেল অমসুং মোদ্যুলশিংগী থবক ওইনা পাংথোকপদা অকক্নবা খরা লৈবনা মীরমদগী পুশিল্লকপা সোলার পি.ভি. সেল অমসুং মোদ্যুলশিংদা য়াম্না চাউনা মীপান তাঙলি। নেস্নেল প্রোগ্রাম ওন হাই ইফিসিএন্সী সোলার পি.ভি. মোদ্যুলনা ইলেক্ত্রিসিতীগুম্বা স্ত্রেতজিক সেক্তরশিংনা মীরমগী পোত্থোক্তা মীপান তাংবা হন্থহনগনি। মসিনা আত্মানির্ভর ভারতকী খোঙথাংবুসু শৌগৎকনি।
সোলার পি.ভি. পুথোকপশিংবু নুং-পান ফাওনা উবা বিদ্দিং তৌবগী থৌওংগী খুত্থাংদা খনগনি। পি.এল.আই. অসি সোলার পি.ভি. পুথোকপগী প্লান্তশিংনা মথৌ তৌবা হৌরবা তুংদা হাই ইফিসিএন্সী সোলার পি.ভি. মোদ্যুল য়োনবগীদমক্তা চহি ৫গী ওইনা পীগনি। পোত্থোক পুথোক্লিবশিংবু সোলার পি.ভি. মোদ্যুলশিংনা হেন্না ফবগীদমক্তা মনা পীগনি অমসুং মখোয়গী পোৎলমশিংবু লৈবাক্কী কৈথেলদগী লৈবগীদমক্তসু মনা পীগনি। মতৌ অসুম্না, মোদ্যুল ইফিসিএন্সী অমসুং লোকেলগী ভেল্যু এদিসন হেনগৎলকপগী মতুং ইন্না পি.এল.আই.গী শেনফমসু হেনগৎলক্কনি।
স্কিম অসিদগী কান্নবা ফংগনি হায়বা থাজবা হীরমশিং মখাদা পীরিঃ
১) পুন্সিল্লবা সোলার পি.ভি. মেন্যুফেকচরিং প্লান্তশিংদা ১০,০০০ এম.দবল্যু.গী কেপাসিতী হেনগৎলকপা,
২) সোলার পি.ভি. মেন্যুফেকচরিং প্রোজেক্তশিংদা লুপা করোর ১৭,২০০গী চাউরাকপা শেনফম হকথেংননা থাদবা,
৩) ‘বেলেন্স ওফ মেতরিএল’গীদমক্তা চহি ৫গী মনুংদা লুপা করোর ১৭,৫০০গী অপাম্বা লৈরকপা,
৪) চাউরাকপা মীওই ৩০,০০০দা হকথেংননা থবক পীবা অমসুং চাউরাকপা মীওই ১,২০,০০০দনা নাকোইননা থবক পীবা,
৫) চহি খুদিংগী ওইনা লুপা করোর ১৭,৫০০গী শেনফমগী পোত্থোক্না মীরমদগী পুশিল্লকপগী মহুৎ শিল্লকপা,
৬) সোলার পি.ভি. মোদ্যুলশিংদা অহেনবা ইফিসিএন্সী ফংনবগীদমক্তা রিসর্চ অমসুং দিভেলপমেন্ততা শাফু পীবা।
*******
(Release ID: 1710136)
Visitor Counter : 95
Read this release in:
Telugu
,
English
,
Urdu
,
Marathi
,
Hindi
,
Bengali
,
Assamese
,
Punjabi
,
Gujarati
,
Odia
,
Kannada


text:
ঙাকশেল মন্ত্রালয়
হৌজিক ওইরিবা ফিবম: নোংপোক থংবা লাদাখ
Posted On:
31 AUG 2020 10:35AM by PIB Imphal
হৌজিক নোংপোক থংবা লাদাখতা লৈরিবা মুক্নবা মনুংদা লান্মী অমসুং দিপ্লোমেতকী থাক্তা ৱারি শানদুনা মমাংগী য়ানখিবা অদু ২০২০গী অগস্ত ২৯/৩০গী অহিংদা পি.এল.এ ত্রুপশিংনা থুগাইখ্রে অমসুং হৌজিক ওইরিবা ফিবম অসিদা অহোংবা পুরক্নবা লান্মীনা কাইহৌবগী থবকশিং চৎথরকখ্রে। পাগোং সো পাৎকী খা থংবা মপান্দা ভারতকী লান্মীশিংনা পি.এল.এগী থবকশিং খুৎহনখি অমসুং হৌজিক লৈনরিবা ফিবমশিং হোংহন্নবা চাইনিজশিংনা হোৎনরকপা অরেম্বা তাহনখ্রে। ৱারি শান্দুনা শান্তি অমসুং ইং-তপ্পা পুরকপদা ভারতকী লান্মীনা থাজবা থম্লি অমসুং লৈবাক অসিগী ঙমখৈগী অপুনবা শক্তম ঙাক্নবা চপ য়ুংনা লেপ্লি। ৱাথোক অসি ৱারোইশিন পুরক্নবা ব্রিগেদ কমান্দর থাক্কী ফ্লেগ মিতিং অমা চুসুলদা পাংথোক্লি।
*****
(Release ID: 1649956)
Visitor Counter : 129


text:
সাইন্স অমসুং তেক্নোলোজী মন্ত্রালয়
এস.ই.আর.বি.না ঙাক্লৌ পীবা স্তদীনা থোপ্তা লৈবা নীংশা হোনবগী মফম কোলাপ্স তৌখিবনা কোবিদ-১৯ নাবা মীওই শিহল্লকপা ওইবা য়াই হায়বা উৎলি
Posted On:
18 JUN 2020 5:15PM by PIB Imphal
সি. এস. আই. আর.-ইন্দিয়ন ইনস্তিত্যুৎ ওফ কেমিকেল বাইওলোজী (আই. আই. সি. বি.), কোলকতাগী থিজিল্লোয় কাঙবু অমনা সারস-কোভ-২গী শিংলি-নাউরিদা চঙশিনবা ঙম্বগী মঙমগী মতাংদা থিজিনবগা লোয়ননা ভাইরস অসিনা থোপকী (ব্রেন) নীংশা হোনবগী মফমদা শোকহল্লমবা য়াই অমদি কোবিদ-১৯না মী শিহনবগী মরমদা থিজিল্লবসি সেন্ত্রেল নর্ভস সিস্তেমগী নীংশা হোনবগী মফমদা মীৎয়েং চঙগদবনি হায়বা ফোঙদোকখ্রে।
এ. সি. এস. কেমিকেল ন্যুরোসাইন্সনা ফোঙবা অদুগা দিপার্তমেন্ত ওফ সাইন্স এন্দ তেক্নোলোজী (দি. এস. তি.)গী স্তেতুতরী বোদী অমা ওইরিবা সাইন্স এন্দ ইঞ্জিনিয়রিং রিছর্চ বোর্দ (এস. ই. আর. বি.)না ঙাক্লৌ পীবা পেপর অদুনা সারস-কোভ-২ ভাইরসনা নাতোন্দগী মীওইবগী থোপ্তা চঙখিদুনা থোপকী ওলফেক্তরী বল্ব য়ৌশিল্লমবা য়াই হায়না উৎলি। মফমদুদগী সারস-কোভ-২ ভাইরসনা নীংশা হোনবগী তান্থা শেম্ববু কন্ত্রোল তৌরিবা থোপকী মরুওইবা মফম প্রিবোতজিঙ্গর কম্প্লেক্স (পি. বি. সি.)দা শোকহল্লমবা য়াই। থোপকী নীংশা হোনবগী মফম অসি কোল্লাপ্স তৌখিবনা কোবিদ-১৯ নারবা মীওই শিরকপগী মরম ওইরমবা য়াই হায়নসু শন্দোক্না তাক্লি।
লং অসি খ্বায়দগী শোকহনবা কায়াৎ ওইজরবসু থোপ য়াওনা হকচাঙগী তোঙান তোঙানবা কায়াৎ কয়াদসু শোকহল্লি হায়বা ৱাফম থিজিল্লোয় কাঙবু দা: প্রেম ত্রিপাথি, দা: উপাসনা রে; দা: অমিত স্রিভাস্তভ অমসুং দা: সোনু গান্ধিনা খন্নখি। সারস-কোভ-২না নীংশা হোনবগী থৌওং কন্ত্রোল তৌরিবা ব্রেনস্তেমগী পি. বি. সি.দা তার্গেত তৌদুনা কোবিদ-১৯ নারবার মীওইদা নীংশা হোনবগী থৌওং লেপহল্লবা য়াই হায়বা ৱাফম ফোঙদোকপা অহানবা রিপোর্ত ওইরি।
কোবিদ-১৯ নারবা মীওইশিংগী সেরেব্রোস্পাইইনেল ফ্লুইদ অমদি শীরবা অনাবগী থোপকী পোস্ত মোর্তেম নীংথিনা নৈনদুনা সারস-কোভ-২না চঙবগী লম্বী অমদি মসিনা থোপকী নীংশা হোনবগী মফমদা শন্দোকপগী থৌওং খঙদোক্নবা হোৎনগদবনি হায়না সাইন্তিস্তশিংদুনা ফোঙদোক্লি।
প্রিবোতজিঙ্গর কম্প্লেক্স অসিনা নীংশা হোনবগী মরুওইবা ওক্সিলেতর অমা ওইনা মথৌ তৌই অমদি মসি নীংশা হোনবগী মফম অমনি হায়না হায়বা ৱাফম লৈরি। পি. বি. সি.দা অপনবা পীবনা নীংশা হোনবগী থৌওং লেপহন্দুনা খুদোংথিবা থোকহল্লি হায়দুনা নীংশা হোনবগী তান্থা শেম্বদা লৌরিবা মরুওইবা থৌদাংগী ৱাফম মমাঙদা হান্ননা উৎখ্রে। সারস-কোভ-২না ব্রেনস্তেমগী পি. বি. সি.বু মাঙহন-তাকহন্দুনা নীংশা হোনবগী মফমবু মথৌ লেপহন্দুনা নীংশা হোনবদা শোকহল্লবা য়াই হায়রি। হায়রিবা ওইথোকপা য়াবা ৱাফমসি সারস-কোভ-২গী মতাংদা ভেলিদেত তৌবা মথৌ তারবসু কোবিদ-১৯ নারবা মীওইশিংনা মনম খঙবা ঙম্বগী পাঙ্গল মাঙবা অসি মরুওইবা লায়ওংশিংগী মনুংদা অমা ওইনা উৎলিবা কিঙ্স কোলেজ লন্দন, য়ু. কে.গী সাইন্তিস্ত কাঙবু অমগী কুইদ্রিবা অতোপ্পা স্তদী অমনা হায়রিবা লম্বী অসিদা সারস-কোভ-২না থোপ্তা চঙলমবা য়াই হায়বা ইঙ্গিৎ পীরি।
সারস-কোভ-২ অমদি সারস-কোভ অসি দি. এন. এ. সিকুএন্স চাং ৱাংনা মান্নরি, অনিমক্না চপ মান্নবা এঞ্জিওতেন্সিন-কন্ভর্তিং এঞ্জাইম ২ (এ. সি. ই. ২) রিসেপ্তর শীজিন্নদুনা ভাইরস অসিনা তার্গেত সেলদা চঙশিল্লি। মসিনা মরম ওইরগা সারস-কোভনা হোস্ত সেলদা শোকহনবগী থৌওং অসি সারস-কোভ-২গী মতাংদসু চপ মান্নৈ হায়না লৌনরি।
কোবিদ-১৯ নারবা মীওইশিংদা ন্যুরোলোজিকেল লায়ওং লাকপরা য়েংশিনবতা নত্তনা অসিগুম্বা লায়ওং লাকপা মতমদা মখোয়বু তোখায়না থম্বিবা মরুওই হায়না স্তদী অসিনা ফোঙদোক্লি। থিজিল্লোয়শিংদুনা হৌজিক্কী ওইনা থোপ অসি কোবিদ-১৯না শিবগী প্রাইমারী নৎত্রগা সেকেন্দরী ওইবা মরমগী মফম অমা ওইনা লৌদ্রি, সি. এন. এস.কী নীংশা হোনবগী মফমলোমদা মায় ওনশিনবা মথৌ তাই হায়বা ৱাফম উৎলি। মহিক অসিনা চঙখিবগী লম্বী অমদি থোপকী নীংশা হোনবগী মফমগী মতাংদা নীংথিনা য়েংশিনবা য়াওনা শোকহল্লিবা মফমশিং খঙদোক্নবগীদমক কোবিদ-১৯ নারবা মীওইশিংগী থোপকী পোস্ত মোর্তেম তৌবা য়াই।
পব্লিকেসন: https://pubs.acs.org/doi/10.1021/acschemneuro.0c00217
(অহেনবা অকুপ্পা ৱারোলগীদমক কন্তেক্ত তৌবিয়ু: দা: প্রেম প্রকাশ ত্রিপাথি, সাইন্তিস্ত, সি. এস. আই. আর.-আই. আই. সি. বি., ইমেল: prem.tripathi@iicb.res.in ,মোবাইল: +৯১-৮৩৭৫৯৪০৭৭৫
দিস্ক্লেমর: দা: ত্রিপাথিনা পীরকপা মথক্কী ফিগর অসি ফোঙখিবা আর্তিকল অদুগী শরুক নত্তে। মসিগী মতাংদা পেন্দবা লৈরবদি থিজিল্লোয় অসিনা দাইত্ব পুম্নমক পুগদবনি।
*****
(Release ID: 1632551)
Visitor Counter : 80


text:
হকশেল অমসুং য়াইফ-য়ুম্বাল মন্ত্রালয়
কো-ৱিনগী খুৎথাংদা কোবিশীল্দ অমসুং কোভাসিনগী ক্লিনিকেল ত্রাইয়েলদা শরুক য়ারিবশিংদা কোবিদ-১৯ ভেক্সিনেসনগী দিজিতেল সর্তিফিকেত পীরি
Posted On:
23 AUG 2021 5:59PM by PIB Imphal
ইন্দিয়ন কাউন্সিল ওফ মেদিকেল রিসর্স (আই.সি.এম.আর.)না সেরম ইন্সতিত্যুৎ ওফ ইন্দিয়া (এস.আই.আই.)গা খুৎশম্নদুনা ২০২০ ওগস্ততগী কোবিশীল্দগী ফেজ I/IIগী ব্রিজিং স্তদী চৎথরি। ভারত বাইওতেক্ত ইন্তর্নেস্নেল লিমিতেৎ (বি.বি.আই.এল.)না ২০২০ নবেম্বরদগী কোভাসিনগী ফেজ III ক্লিনিকেল ত্রাইয়েলসু চৎথরি। হেলথ অমসুং ফেমিলী ৱেলফিয়রগী কেন্দ্রগী মন্ত্রীনা ত্রাইয়েল পার্তিসিপেন্তশিংদগী কো-ৱিনগী খুৎথাংদা দিজিতেল ভেক্সিনেসন সর্তিফিকেত পীনবগী হায়জরকপা কয়া অমা ফংলি।
হায়রিবা ত্রাইয়েল/স্তদীশিং অসিদা শরুক য়ারিবশিং অসদা ভেক্সিনেসন সর্তিফিকেত পীননবা ৱারেপ লৌরে, অমদি মতুংদা ত্রাইয়েল/স্তদীশিং অসিগী মতুংদা লৌথোক্কদবনি। আই.সি.এম.আর. অসি য়ুনিয়ন হেলথ মিনিস্ত্রীনা অসিগুম্বা পার্তিসিপেন্তশিংগী ভেক্সিনেসন দেতা খোমগৎনবা নোদেল এজেন্সী ওইনা খনগৎপনি। আই.সি.এম.আর.না অসিগুম্বা মীওই ১১,৩৪৯গী দেতা এম.ও.ঐচ.এফ.দবল্যু.দা পীরি। ভেক্সিনেসনগী দিজিতেল সর্তিফিকেত অসি হৌজিক কো-ৱিনগী খুৎথাংদা কোবিশীল্দ অমসুং কোভাসিনগী ক্লিনিকেল স্তদীজ/ত্রাইয়েলদা শরুক য়ারিবশিংদা পীরি।
পার্তিসিপেন্তশিংনা কো-ৱিন পোর্তেল, আরোগ্যা সেতু, দিজিলোক্কর নত্ত্রগা য়ু.এম.এ.এন.জি.গী খুৎথাংদা মখোয় মশাগী ওইবা সর্তিফিকেত লৌথবা য়াগনি।
****
(Release ID: 1748324)
Visitor Counter : 156


text:
১. রিপব্লিক ওব মালদিবসকী রাস্ত্রপতি, হিস এক্সিলেন্সী শ্রী ইব্রাহিম মোহমেদ সোলিহ, রিপব্লিক ওব ইন্দিয়াগী প্রধান মন্ত্রী শ্রী নরেন্দ্র মোদীনা বার্তোন থাজদুনা ভারত্তা ওফিসিএল ওইনা লেঙবীরক্লি।
২. মসিনা রাস্ত্রপতি সোলিহগী মহাক্না নবেম্বর ১৭, ২০১৮দা লোইশঙ পায়খিবা মতুংদগী অহুমশুবা ভারত খোঙচৎনি। রাস্ত্রপতি সোলিহগা লোইননা হিস এক্সিলেন্সী শ্রী ইব্রাহিম অমীর, শেলথুম মন্ত্রী, হিস এক্সিলেন্সী শ্রী ফেয়াজ ইস্মেইল, একনোমিক দিবেলপমেন্ত মন্ত্রী, হর এক্সিলেন্সী শ্রীমতি আইশথ মোহমেদ দিদি, জেন্দর, ফেমিলি অমসুং সোসিএল সর্ভিস মন্ত্রী অমসুং লল্লোন ইতীক্কী দেলিগেসন অমসু য়াওরকখি।
৩. খোঙচৎ অসিগী মনুংদা, রাস্ত্রপতি সোলিহনা রেস্ত্রিক্তেদ ওইবা অমসুং দেলিগেসনগী থাক্তা লৈবা ৱারী কয়া প্রধান মন্ত্রী মোদীগা লোইননা দিল্লীদা শান্নখি। প্রধান মন্ত্রী মোদীনা রাস্ত্রপতি সোলিহ অমসুং লোইনরক্লিবশিংগীদমক চাক্লেন অমসু লাংখি।
৪. রাস্ত্রপতি সোলিহনা রিপব্লিক ওব ইন্দিয়াগী রাস্ত্রপতি শ্রীমতি দ্রৌপদি মুর্মুগসু খোঙচৎ অসিগী মনুংদা উন্নখি অমসুং রাস্ত্রপতি মুর্মুবু ভারতকী ১৫শুবা রাস্ত্রপতি ওইনা লোইশঙ পায়খিবদা হরাওবা ফোংদোকখি। ভারতকী মপান থৌরম পুবা মন্ত্রী দা. এস. জয়শঙ্করগা রাস্ত্রপতি সোলিহগসু উন্নখি। মুম্বাইগী খোঙচৎতা মহারাস্ত্রগী গবর্নর শ্রী ভগৎ সিংহ কোশ্যারিনা রাস্ত্রপতি সোলিহগা উন্নগনি।
৫. ভারত-মালদিবস লৈবাক অনিগী মরী অসি লম নক্নবা, পুৱারীগী মরী, নাৎকী মরী অমসুং মান্নবা মগুনশিংনা য়োমদুনা ঙাক্লৌ পীরি। প্রধান মন্ত্রী মোদীনা ফোংদোকখি মদুদি ভারত মচাশিংগী থম্মোইদা মালদিবসকী মফম অমা অখন্ননা কন্দুনা লৈ অমসুং ভারতকী "য়ুম্লোন্নবনা হান্না" হায়বা থৌশিল অসিদসু হেন্না চুশিন্নহল্লি। রাস্ত্রপতি সোলিহনসু "ইন্দিয়া-ফর্স্ত পোলিসী"বু হেন্না চেৎশিলহন্নবা ফোংদোকখি। হৌখিবা চহি খরসিদা লৈরক্লিবা লৈবাক অনিগী মপাং ওইবগী মরী অসিদা লুচিংবা অনিনা অপেনবা ফোংদোক্নখি, মসিনা লৈবাক অনিগী মীয়ামদা কান্নবা কয়া পীখ্রে। লুচিংবশিংনা হায়রিবা নাকল অনিমক্না কান্নবা য়াবা মপাং ওইবগী মরী অসিবু হেন্না মপাঙ্গল লৈহন্নবা অমসুং হেন্না চেৎশিলহন্নবা ৱাফম ফোংদোক্নখি।
৬. রাস্ত্রপতি সোলিহনা প্রধান মন্ত্রী মোদীবু অমসুং ভারত সরকারবু কোবিদ লাইচৎকী মনুংদা লৈঙাক অসিগীদমক মালদিবস মীয়ামগীদমক মতম চুপ্পদা লেপ্পীবগীদমক থাগৎচখি। ভারত্তগী ফংখিবা হিদাক লাংথক্কী অমসুং শেলগী তেংবাংশিংনা মতেং ওইদুনা মালদিবসনা লাইচৎ অসিনা পীগদবা হকশেলগী অমসুং শেলথুমগী অৱাবদগী ঙাকথোকপা ঙমখি। মালদিবসতা কোবিদ-১৯গী তিকা ইহান হানবা ওইনা খুদোল তমখিবা লৈবাকসু ভারতনা ওইখি। প্রধান মন্ত্রী মোদীনা রাস্ত্রপতি সোলিহবু অমসুং মালদিবসকী মীয়াম্বু খাঙবা কনবগীদমক অমসুং মায় পাক্না তিকা থাবগী থবক চত্থখিবগীদমক অমসুং লাইচৎ মতুংদা মপুং ফানা শেলথুমগী ফিভম ফগৎহনবগীদমক থাগৎপা ফোংদোকখি।
৭. প্রধান মন্ত্রী মোদী অমসুং রাস্ত্রপতি সোলিহনা মখা তানা ঙাকশেলগী হীরমদা ইন্সতিত্যুসনেল ওইবা মতেং পীননবা অমসুং সেক্যুরিতী, ইনভেস্তমেন্ত প্রোমোসন, হ্যুমেন রিসোর্স দিবেলপমেন্ত, ইনফ্রাস্ত্রকচর দিবেলপমেন্ত অমসুং ক্লাইমেৎ অমসুং এনর্জী একনোমিক কোওপরেসন অমসুং মীয়ামগী মরী ফগৎহন্নবা হোৎনবদা য়ানখি।
৮. নাকল অনিমক্কী লুচিংবশিংনা ভিজা-ফ্রী ত্রাভেল, এয়র কন্নেক্তিবেতী হেন্না ফগৎলকপা, এক্সচেঞ্জ প্রোগ্রাম, অমসুং চাউখৎলক্লিবা কলচর অমসুং একনোমিক মরীনা মীয়ামগী মরক্তা মরী ফগৎলকপবু তরাম্না ওকখি। ভারতনা মতম চুপ্পদা মালদিবসকী তুরিজম মার্কেৎকী খ্বাইদগী ৱাংবা সোর্স ওইরি, একনোমিক রেজিলিএন্সতা মতেং পাংলি। লুচিংবশিং অসিনা লৈবাক অনিগী লাইচৎ মনুংদা তুরিজমগী মরী পাকথোক্নবা শেমখিবা এয়র ত্রাভেল ববলনা লৌরিবা থৌদাং নিংশিংমিন্নখি। লুচিংবা অনিনা মালদিবসতা রুপে কার্দ শীজিন্নবা য়াহন্নবা চৎথরিবা থবকপু তরাম্না ওকখি অমসুং নাকল অনিগী ত্রাভেল অমসুং তুরিজম অমসুং একনোমিক ইন্তর-লিঙ্কেজ ফগৎনবা য়ানখি। মালদিবসতা লৈরিবা ভারতকী ওজাশিং, নর্সশিং, মেদিকেল ৱার্কর, দোক্তরশিং, ৱার্করশিং অমসুং প্রোফেসনেলশিংনা পীরিবা মমল লৈরবা মতেংশিং লুচিংবা অনিনা ফোংদোক্নখি। মখোয়না নেসনেল নোলেজ নেৎৱার্ক অমা মালদিবসতা হৌদোক্লিবা অসিবু তরাম্না ওকখি অমসুং ওফিসিএলশিংদা মসিবু লৈবাক শীনবা থুংনা শন্দোক্নবা ফোংদোকখি।
৯. লুচিংবা অনিনা লৈবাক অনিগী লল্লোন ইতীক্কী লুচিংবশিংনা খোঙচৎ অসিগী মনুংদা ফিসরিজ, ইনফ্রাস্ত্রকচর, রিন্যুএবল এনর্জী, তুরিজম, হকশেল অমসুং আই.তি.গী মরক্তা মরুওইবা লৈবাক অনিগী মরক্তা ঙমখৈ লান্না শেল থাধনবা অমসুং মতেং পাংনবনা একনোমিক লিঙ্কেজ অমা শাগৎনবা শান্নখিবা ৱারীশিং তরাম্না ওকখি। সফতাগী মখাদা মালদিবিয়ন তুনাগী পোত্থোকশিংগী মাংজিল থারিবা কৈথেল অমা ওইরিবসিবুসু লুচিংবা অনিনা ময়েক শেংনা খঙমিন্নখি। পুম্নমকসিগী মথক্তা, লুচিংবা অনিনা ২০১৯দগী হৌদুনা লৈবাক অনিগী মপাং ওইবগী মরী হেন্না ফগৎলকপসিবু অপেনবা ফোংদোক্নখি। প্রধান মন্ত্রী মোদী অমসুং রাস্ত্রপতি সোলিহনা ভারত অমসুং মালদিবসকী মরক্তা সেপ্তেম্বর ২০২০দগী হৌদুনা দাইরেক্ত কার্গো ভেসেল সর্ভিস চৎহনখিবগী মতাং খন্নখি অমসুং সর্ভিস অসিনা লৈবাক অনিগী লল্লোন ইতীক্তা হেন্না মপাঙ্গল কনখৎহনবা ওইরক্নবা ফোংদোক্নখি।
চাউখৎলোন্দা মপাং ওইবা
১০. প্রধান মন্ত্রী মোদী অমসুং রাস্ত্রপতি সোলিহনা কোবিদ-১৯ লাইচৎ অমসুং মালেমগী ওইনা শেনমিৎলোনদা শিংনবা কয়া অমা লৈদুনসু চাউখৎলোনগী মপাং ওইরিবা মরী অসিদা খুমাং চাউশিনলিবা অসিগী মতাংদসু য়েংশিনখি। ভারত-মালদিবস অনিগী চাউখৎলোন্দা লৈরিবা মপাং ওইনবগী মরী অসিনা হৌখিবা চহি খরসিদা খংচাউ চাউখৎলক্লি অমসুং অচৌবা ইনফ্রাস্ত্রকচর প্রোজেক্তশিং, কম্ম্যুনিতীগী থাক্তা লৈবা গ্রান্ত প্রোজেক্ত অমসুং মালদিবসকী তঙাইফদবদা য়েংদুনা মনুং মপান ফাওনা উবা মওংদা শেম্বা কেপাসিতী বিল্দিং প্রোগ্রামশিং, অমসুং লৈবাক অনিগী মপাং ওইবগী মরীদা পীনরিবা মতেংশিং য়াওরি।
১১. লুচিংবা অনিনা ভারতনা লোনগী তেংবাং পীদুনা শাবা য়ু.এস.দি. ৫০০ এম.এম. গ্রেতর মালে কন্নেক্তিবিতী প্রোজেক্তকী ভর্চুএল "অহানবা কনকৃত হৈবা"গী থৌরমসু শরুক য়াখি। লুচিংবা অনিনা ওফিসিএলশিংদা হায়রিবা মালে, ভিলিঙ্গিলি, গুলহিফালু অমসুং থিলাফুশি ইথৎ চৎথোক চৎশিন শেল হন্থহনগদবা অমসুং মীয়ামদা মীৎয়েং থম্বা শেনমিৎলোন চাউখৎপা পুরক্কদবা অমসুং লৈবাক অনিগী মরীদা হেন্না ফজবা খুদম অমা ওইগদৌরিবা মালদিবসকী অচৌবা ইনফ্রাস্ত্রকচর প্রোজেক্ত অসিবু মতম চানা লোইশিন্ননবা পাউতাক পীখি।
১২. প্রধান মন্ত্রী মোদীনা মালদিবসতা অনৌবা ভারত সরকারগী য়ু.এস.দী. ১০০ এম.এন.গী ইনফ্রাস্ত্রকচর প্রোজেক্তশিংদা শেন্থং থাদনবা লাইন ওব ক্রেদিৎ পীনবা লাউথোকখ্রে। রাস্ত্রপতি সোলিহনা ভারত সরকারবু হায়রিবা মতেং অসিগীদমক থাগৎচখি অমসুং অহেনবা শেন্থংশিংনা খন্নদুনা লৈরিবা অচৌবা ইনফ্রাস্ত্রকচর প্রোজেক্তশিং পায়খৎপদা মতেং ওইরগনি হায়না ফোংদোকখি।
১৩. নাকল অনিমক্কী লুচিংবশিংনা হৌজিক হৌজিক গ্রেতর মালেদা বাইয়র'স ক্রেদিৎ ফাইনান্সিং ওব এক্সিম বেঙ্ক ওব ইন্দিয়াগী মখাদা শাগৎলিবা সোসিএল হাউজিং ৪,০০০গী খুমাং চাউশিনবগী চাং য়েংশিনখি। হায়রিবা হাউজিং য়ুনিৎশিং অসি মালদিবস লৈঙাক্না মখোয়গী মরৈচাশিংদা অফবা হাউজিং পীনবা চঙশিনবা খোঙথাং অমগী শরুক অমনি।
১৪. লুচিংবা অনিনা গ্রেতর মালেদা অতোপ্পা সোসিএল হাউজিং ২০০০ অমগসু শানবগীদমক য়ু.এস.দি. ১১৯ এম.এন.গী শেন্থং অমা এক্সিম বেঙ্ক ওব ইন্দিয়া বাইয়র'স ক্রেদিত ফন্দিংগী অয়াবা তরাম্না ওকখি, অমসুং মসিগী মতাংদা এক্সিম বেঙ্ক ওব ইন্দিয়া অমসুং মালদিবস লৈঙাক্কী মরক্তা পীনবা লেত্তর ওব ইন্তেন্তপুসু তরাম্না ওকখি। রাস্ত্রপতি সোলিহনা ভারত সরকারবু অসিগুম্বা অহেনবা য়ুমশিংগী মতেং তৌবীবগীদমক থাগৎপা ফোংদোকখি।
১৫. লুচিংবা অনিনা অতোপ্পা ভারতনা শেন্থং পীথবা প্রোজেক্তশিং হায়বদি অদ্দু রোদস প্রোজেক্ত, ইথৎ ৩৪দা ঈশিং অমসুং সিৱেজগী খুদোংচাবা পীনবা প্রোবিজন, অমসুং হুকুরু মিস্কি (ফ্রাইদে মোস্ক) নৌনা শেমজিনবগী প্রোজেক্তশিংদা লৈরিবা খুমাং চাউশিনবগী চাংদা অপেনবা ফোংদোক্নখি। লুচিংবা অনিনা গুলহিফালহু পোর্ত প্রোজেক্তকী রিভাইজ তৌরবা দি.পি.আর.গী অয়াবা তরাম্না ওকখি অমসুং ওফিসিএলশিংদা মসিনা গ্রেতর মালেদা হান্নগী পোর্তশিং মহুৎ শিন্দোক্তুনা অমসুং মালে শহরগী খুদোংচাবশিং মফম হোংদুনা কান্নবা মালেমগী থাক্তা লৈগদবা থবক ওইবনা অথুবদা থবক পায়খৎনবা পাউতাক পীখি। লুচিংবা অনিনা হানিমাধু এয়রপোর্ত দিবেলপমেন্ত প্রোজেক্ত ই.পি.সি. কন্ত্রেক্ত খুৎয়েক পীনবদা ভারতকী মায়কৈদগী অরোইবা অয়াবা পীখিববু তরাম্না ওকখি অমসুং মসিগী থবকসু অতেনবা মতমদা পায়খৎলগনি হায়না হরাওবা ফোংদোক্নখি। লুচিংবা অনিনা অপেনবা অমগা লোইননা লামুদা কেন্সর হোস্পিতাল শাগৎপগী প্রোজেক্তকী রিপোর্ত ফাইনেলাইজ তৌবা অমসুং মসিগী ফাইনান্সিএল ক্লোজরবু ভারত সরকারগী লাইন ওব ক্রেদিৎকী থোঙদা ওইবদা অপেনবা ফোংদোকখি।
১৬. লুচিংবা অনিনা ভারতকী শেন্থেং মখাদা পায়খৎলিবা ৪৫ কম্ম্যুনিতী দিবেলপমেন্ত প্রোজেক্তগী ইথৎ ইম্ম্যুনিতীশিংনা চাউনা মতেং তৌববু তরাম্না ওকখি।
১৭. প্রধান মন্ত্রী মোদী অমসুং রাস্ত্রপতি সোলিহনা অপেনবগা লোইননা ফোংদোক্নখি মদুদি কেপাসিতী বিল্দিং অমসুং ত্রেনিংনা হৌখিবা চহি খরা অসিদা লৈবাক অনিগী মরী অসি হেন্না চেৎশিলহল্লি হায়না ফোংদোক্নরদুনা অপেনবা পোক্নখি। আই.তি.ই.সি. ত্রেনিং স্কিমগী মথক্তা, মালদিব মচা কয়ানা ভারত্তা অখন্নবা কস্তমাইজ ত্রেনিং কয়া লৌরি, ইন্সতিত্যুসনেল লিঙ্কেজনা পীদুনা কস্তম সর্ভিস, সিভিল সর্ভিসেস, পার্লিমান্তস, জুদিসিয়রি, মীদিয়া, হকশেল অমসুং এজুকেসন ইন্সতিত্যুৎ অমসুং ঙাকশেল অমসুং সেক্যুরিতী ওর্গানাইজেসনশিংসু পীরি। লুচিংবা অনিনা মালদিবসকী লোকেল গবর্মেন্ত ওথোরিতী অমসুং নেসনেল ইন্সতিত্যুৎ ওব রুরেল দিবেলপমেন্ত অমসুং পঞ্চায়তি রাজ, ভারতকী মরক্তা মালদিবসকী লোকেল গবর্নমেন্ত ইন্সতিত্যুসনশিংগী মপাঙ্গল কনখৎনবা এম.ও.য়ূ. অমা খুৎয়েক পীনখিববু তরাম্না ওকখি।
ঙাকশেল অমসুং সেক্যুরিতী
১৮. ভারত-মালদিবস ঙাকশেল অমসুং সেক্যুরিতীগী মরী অসি মতম শাংনা লৈরক্লিবা মরী অমনি, অমসুং মসি লৈবাক লান্না লৈবা ক্রাইম অমসুং দিজাস্তর রিলীফকী হীরমদা মতেং পীনবগী মরুওইবা খুদম অমনি। মসিগী মপাং অসি ইন্দিয়ন ওসিন রিজন্দা তংদু লৈতাবা পুরক্নবা শাফু অমা ওইরি। ভারতকী অমসুং মালদিবসকী সেক্যুরিতী অসি অমগা অমগা মরী লৈনৈ, লুচিংবা অনিনা সেক্যুরিতীগী মতাংদা অমগা অমগা মতেং পাংননবা অমসুং লমদম অসিগী শান্তি রক্সা কায়দনবা হোৎননবা থাজবা ফোংদোক্নখি; অমসুং মখোয় মখোয়গী ঙমখৈশিংদা অতোপ্পা অমনা নুংঙাইরোইদবা থবকশিং পায়খৎনদবা হায়না থাজবা ফোংদোক্নখি।
১৯. লুচিংবা অনিনা হৌজিক পায়খৎলিবা প্রোজেক্তশিং অমসুং কেপাসিতী বিল্দিংগী খোঙথাংনা শমুদ্রগী ওইবা সেফতী অমসুং সেক্যুরিতীদা লৈরিবা মরী, মেরিতাইম দোমেন এৱেইয়রনেস, অমসুং হ্যুমেনিতরিয়ান এসিস্তেন্স অমসুং দিজাস্তর রিলীফপু মপাঙ্গল কলহন্নবা য়ানখি। ভারতনা থম্লিবা ভারতকী সেক্যুরিতী অমসুং গ্রোথ ফোর ওল ইন দি রিজন (সাগর) ভিজনবু হেন্না মপাঙ্গল কনখৎহন্নবা প্রধান মন্ত্রী মোদীনা নৌনা থাজবা ফোংদোকখি।
২০. লুচিংবা অনিমক্না সিফাভরুদা কোস্ত গার্দ হার্বর শেমগৎপা হৌবগী খুমাং চাউশিনবগী চাং উবদা অপেনবা ফোংদোক্নখি। হায়রিবা প্রোজেক্ত অসিনা মালদিবস লৈঙাকপু মখোয়গী ই.ই.জেদ. অমসুং এতোলশিংদা মেরিতাইম সর্ভিলেন্স পায়খৎপদা মালদিবস নেসনেল দিফেন্স ফোর্স (এম.এন.দি.এফ.)কী মপাঙ্গল হেনগৎহনবদা মতেং ওইরগনি। লুচিংবা অনিমক্না ওফিসিএলশিংদা প্রোজেক্ত অসিবু মতম চানা লোইশিন্নবা পাউতাক পীখি।
২১. ভারত সরকারনা মালদিবস নেসনেল দিফেন্স ফোর্স, মালদিবস সরকারগীদমক অনিশুবা লেন্দিং এসোল্ত ক্রাফ্ত (এল.সি.এ.) অমসুং হান্নগী সি.জি.এস. হুরাভীগী মহুৎ ওইনবা জহাজ পীরগনি হায়না প্রধান মন্ত্রী মোদীনা লাউথোকখি। প্রধান মন্ত্রী মোদীনা ভারত সরকারনা মালদিবস নেসনেল দিফেন্স ফোর্সকীদমক য়ুতিলিতী ভেহিকল ২৪ খুদোল তম্লগনি হায়নসু লাউথোকখি। রাস্ত্রপতি সোলিহনা প্রধান মন্ত্রী মোদীবু লেপ্পা লৈতনা ভারতনা এম.এন.দি.এফ.কী ইনফ্রাস্ত্রকচর অমসুং খুৎলাই হৌজিক মতমগী থাক্তা শেন্থং কাইথবীদুনা অমসুং দিফেন্স প্রোজেক্তকীদমক য়ু.এস.দি. ৫০ এম.এন. লাইন ওব ক্রদিত ফেসিলিতীগী থোঙদা পুখৎনবা হোৎনবীবগীদমক থাগৎখি।
২২. রাস্ত্রপতি সোলিহনা প্রধান মন্ত্রী মোদীবু নেসনেল কোলেজ ফোর পোলিসিং এন্দ লো এনফোর্সমেন্ত (এন.সি.পি.এল.ই) অমা অদ্দু শহরদা মার্চ ২০২২দা লিংখৎপদা মতেং পাংবীবগীদমক থাগৎখি।
২৩. লুচিংবা অনিনা মালদিবসতা পোলিসিং হেন্না পীবা ঙম্নবা অমসুং ইথত্তা লৈরিবা মীয়ামদা হেন্না সেফতী পীবা ঙম্নবগীদমক পুলিস ইনফ্রাস্ত্রকচর ৬১ লিংখৎপগী দিজাইন অমসুং শাগৎপদা বাইয়রস ক্রেদিত এগ্রীমেন্ত লান্নববু তরাম্না ওকখি।
২৪. লুচিংবা অনিনা হায়রিবা হীরমশিং অসিদা রিজনেল অমসুং মলতিলেতরেল ওইবা খোঙথাংশিংদা খুমাং চাউশিনলিবা অসিবুসু তরাম্না ওকখি। প্রধান মন্ত্রী মোদীনা রাস্ত্রপতি সোলিহবু কলম্বো সেক্যুরিতী কনক্লেব মার্চ ২০২২দা মায় পাক্না পাঙথোক্তুনা অনৌবা উচুক – হ্যুমেনিতরিয়ান এসিস্তেন্স এন্দ দিজাস্তর রিলীফ – মালদিবস ইনিসিএতিবতা হাপচিনখিবা ৫শুবা মীফম পাঙথোকখিবগীদমক থাগৎপা ফোংদোকখি।
২৫. লুচিংবা অনিনা হৌখিবা থাদা কোচিদা কলম্বো সেক্যুরিতী কনক্লেবকী মেম্বর স্তেৎশিংগী ৬শুবা দেপ্যুতি নেসনেল সেক্যুরিতী এদভাইজরশিংগী মীফম মায় পাক্না পাঙথোকখিববুসু নিংশিংখি অমসুং ৭শুবা দেপ্যুতি নেসনেল সেক্যুরিতী এদভাইজরশিংগী মীফমসু মালদিবসনা পাঙথোক্তুনা হেন্না ফবা পান্দম পুরকপা ঙমগনি হায়না থাজবা ফোংদোক্নখি।
২৬. লুচিংবা অনিনা দিজাস্তর মেনেজমেন্ত অমসুং সাইবর সেক্যুরিতীগী মতাংদা হেন্না মপাঙ্গল লৈনবা এম.ও.য়ু. লান্নখিববুসু তরাম্না ওকখি।
২৭. লুচিংবশিং অসিনা মওং অমহেক্তগী তেরোরিজম্বু য়ানিংদবা ফোংদোক্নখি অমসুং লৈবাক অনিগী সেক্যুরিতী এজেন্সীশিংনা রেদিকেলাইজেসন, ভাইওলেন্ত এক্সত্রিমিজম, তেরোরিজম অমসুং নার্কো ত্রাফিক্কিংদা হেন্না মতেং পাংননবা পুথোক্নখি। জোইন্ত ৱার্কিং গ্রুপনা কাউন্তর তেরোরিজমগী মতাংদা এপ্রিল ২০২১দা পাঙথোকখিবা অহানবা মীফমগী মতুং লাক্লিবা খুমাং চাউশিনবগী চাং অসিবু উরদুনা লুচিংবা অনিনা ওফিসিএলশিংদা সাইবর সেক্যুরিতী য়াওনা তোঙান-তোঙানবা হীরমশিংদা মতেং পাংনবগী চাং হেনগৎনবা ফোংদোকখি।
মতেং পাংনবগী মচীন তুমখৎলক্লিবা ফ্রন্তিয়র
২৮. এনভাইরোন্মেন্ত অমসুং রিন্যুএবল এনর্জী- অইং অশাদা অহোংবা লাকপদগী ওইহল্লক্লিবা অৱাবা কয়া অসিবু লুচিংবশিংনা মশক খঙদোকখ্রে অমসুং ইন্তর্নেসনেল সোলার এলাইএন্স অমসুং কোএলিজন ফোর দিজাস্তর রেজিলিএন্ত ইনফ্রাস্ত্রকচরগী খোঙথাং অসিগা লোইননা মতেং পাংনদুনা মপাঙ্গল কনখৎনবা হোৎনবদা য়ানখ্রে। থক্নবা ঈশিং অমসুং সেনিতেসন ইনফ্রাস্ত্রকচর ভারত সরকারগী লাইন ওব ক্রেদিৎকী মখাদা ইথৎ ৩৪দা শেমগৎপনা মালদিবসতা অন্তর্জাতিগী মতেংগা লোইননা পায়খৎপা খ্বাইদগী চাউবা ক্লাইমেৎ এদাপতেসন প্রোজেক্ত ওইরি। প্রধান মন্ত্রী মোদীনা মালদিবসনা ১২০৩০ ফাওবদা নেৎ জিরো ওইনবা থম্লিবা অচৌবা পান্দম অসিবু শিংথাখি অমসুং মপুং ফানা মতেং পাংগনি হায়না থাজবা পীখি। হীরম অসিগী মতাংদা লুচিংবা অনিনা মখোয়গী ওফিসিএলশিংবু রিন্যুএবল এনর্জী অমসুং গ্রিদ কন্নেক্তিবিতীগী হীরমদা মপাঙ্গল কনখৎনবা মতেং পাংননবা ফোংদোকখি।
২৯. শান্নখোৎনবা অমসুং নহাশিং শেমগৎপা- লুচিংবা অনিনা খুৎলাইশিং লান্নবা অমসুং মালদিবিয়ন এথলেৎশিংবু ভারত্তা ত্রেনিং তৌবা য়াওনা শান্নখোৎনবগী মরী হেন্না ফগৎনবা ফোংদোকখি। মখোয়না ওফিসিএলশিংদা স্পোর্ত ইনফ্রাস্ত্রকচর চাউখৎনবা য়ু.এস.দি. ৪০ মিলিয়ন লাইন ওব ক্রেদিৎ ফেসিলিতীগী থোঙদা মালদিবস্তা শান্নখোৎনবগী ইনফ্রাস্ত্রকচর শেমগৎনবা হোৎননবা ফোংদোকখি। মখোয়না মালদিবসতা গ্রান্ত ফন্দ প্রোজেক্তকী মথক্তা তোঙান-তোঙানবা শান্নখোৎনবগী প্রোজেক্তশিং য়াওহন্নবা ফোংদোকখি। লুচিংবা অনিনা নাকল অনিমক্কী নহাশিংনা শান্নখোৎনবা অমসুং য়ুথ এফিয়র্সকী ২০২০দা খুৎয়েক পীনখিবা এম.ও.য়ু.গী মখাদা চাউখৎলক্লিবা অসিবুসু তরাম্না ওকখি।
মলতিলেতরেল ফোরমশিংদা লৈবা মপাং
৩০. লুচিংবশিং অসিনা য়ু.এন. বোদীশিংদা মরুওইনা সেক্যুরিতী কাউন্সিল শেমদোকপগী তঙাইফদবা লৈরিবা অসিবুসু য়ানখি। হীরম অসিগী মতাংদা প্রধান মন্ত্রী মোদীনা ভারতনা পার্মনেন্ত মেম্বরশিপ অমা ফংদুনা য়ু.এন. সেক্যুরিতী কাউন্সিল চাউথোক্নবা অমসুং রিফোর্ম তৌনবা হোৎনরিবা অসিদা মালদিবসকী মতেংবুসু থাগৎপা ফোংদোকচখি। রাস্ত্রপতি সোলিহনা ভারতপু য়ু.এন. জেনরেল এসেমব্লীগী হুম্ফু তরাতরুকশুবা মীফমদা মেলদিবসনা প্রেসিদেন্সি ফংনবা ভারতনা শৌগৎপীবগীদমক থাগৎপা ফোংদোকচখি। লুচিংবা অনিনা য়ু.এন. অমসুং অতোপ্পা অন্তর্জাতিগী থাক্তা মান্নবা হীরমদা মলতিলেতরেল ওইনা মতেং পাংনবদা য়ান্নবা ফোংদোক্নখি।
এগ্রীমেন্তস/এম.ও.য়ু.শিং
৩১. লুচিংবশিং অসিনা খোঙচৎ অসিগী মনুংদা মখাগী হীরমশিং অসিদা এম.ও.য়ু./য়ান্নবশিং লান্নখিঃ
-ফিশিং জোন ফোর্কাস্ত কেপাসিতী বিল্লিংদা মতেং পাংনবা
- সাইবর সেক্যুরিতীগী হীরমদা মতেং পাংনবা
- মালদিবসকী ৱিমেন দিবেলপমেন্ত কম্মিতী অমসুং লোকেল গবর্নমেন্ত ওথোরিতীগী কেপাসিতী বিল্লিং শেমগৎপা
-দিজাস্তর মেনেজমেন্ততা মতেং পাংনবা
-পুলিস ইনফ্রাস্ত্রকচর শেমগৎনবা য়ু.এস.দি. ৪১ মিলিয়নগী বাইয়র'স ক্রেদিৎ এগ্রীমেন্ত
-সোসিএল হাউজিং য়ুনিৎ ২,০০০ শেমগৎনবা বাইয়র'স ক্রেদিৎ ফাইনান্সিংগী য়ান্নচে
৩২. রাস্ত্রপতি সোলিহনা প্রধান মন্ত্রী মোদীবু মহাক্কী দেলিগেসনশিং য়াওনা তরাম্না ওকপীবগীদমক থাগৎপা ফোংদোকখি।
৩৩. রাস্ত্রপতি সোলিহনা ভারতকী রাস্ত্রপতিবু মালদিবসতা স্তেৎ ভিজিত তৌবীরনবা বার্তন অমুক হন্না নিংশিংজখি। রাস্ত্রপতি সোলিহনা ভারতকী প্রধান মন্ত্রীবু মালদিবসতা লেঙবীরক্নবগীদমক ফোংদোকখি।


text:
ঙাকশেল মন্ত্রালয়
দি.আর.দি.ও.না পুথোকপা এন্তি-তেঙ্ক গাইদেদ মিসাইল সিস্তেম ‘হেলিনা’ অমসুং ‘ধ্রুবস্ত্র’ মায় পাক্না য়ুজর ত্রাইএল পাঙথোকখ্রে
Posted On:
19 FEB 2021 3:29PM by PIB Imphal
হেলিনা (আর্মী ভর্জন) অমসুং ধ্রুবস্ত্র (এয়র ফোর্স ভর্জন) মিসাইল সিস্তেমগী য়ুজর ত্রাইএল দেজর্ত রেঞ্জতা এদভান্স লাইত হেলিকোপ্তরদগী মায় পাক্না পাঙথোকখ্রে। মিসাইল সিস্তেমশিং অসি দিফেন্স রিছর্চ এন্দ দেভেলপমেন্ত ওর্গনাইজেসন (দি.আর.দি.ও.)না দিজাইন তৌদুনা পুথোকপনি।
মিনিমম অমসুং মেক্সিমম রেঞ্জতা মিসাইলগী মতিং খঙদোক্নবা মিসন মঙা পাঙথোকখি। মিসাইলশিং অদু তশেং তশেংবগুম্বা লেঙদবা অমদি অরেঙবা পান্দমশিংদা হোবর অমসুং মেক্স ফোর্ৱার্দ ফ্লাইততা কাপখিবনি। মিসন খরদি দেলেরিক্ত তেক্তশিংদা ৱারহেদ হাপ্তুনা পাঙথোকখিবনি। মিসন অমনা অরেঙবা তার্গেত্তা পাইরিবা হেলিকোপ্তর অমদগী কাপ্তুনা পাঙথোকখিবনি।
হেলিনা অমসুং ধ্রুবস্ত্র দাইরেক্ত হিত অমসুং তোপ এতেক্ত মোদ অনিমক্তা তার্গেত্তা কাপ্পা ঙম্বা অহুমশুবা জেনেরেসনগী লোক ওন বিফোর লোঞ্চ (এল.ও.বি.এল.) ফাইয়র এন্দ ফোর্গেত এন্তি তেঙ্ক গাইদেদ মিসাইলশিংনি। সিস্তেম অসিদা ওল-ৱেদর নুংথিল অমসুং নুমিদাংগী মতিং লৈ অমদি কনভেন্সনেল অর্মর অমদি এক্সপ্লোজিব রিএক্তিব অর্মর য়াওবা লানগী তেঙ্কশিংবু মায়থিবা ঙম্মি। মসি মালেমগী খ্বাইদগী খুমাঙ চাউশিনবা এন্তি-তেঙ্ক খুৎলায়শিংগী মরক্তা অমনি। হৌজিক মিসাইল সিস্তেমশিং অসি শীজিন্নবা হৌনবা শেম শারে।
ঙাকশেল মন্ত্রী শ্রী রাজনাথ সিংহনা মায় পাকপা অসিগীদমক দি.আর.দি.ও., আর্মী অমসুং এয়র ফোর্সকী মফমদা নুংঙাইবা ফোঙদোকখি। দিপার্তমেন্ত ওফ দিফেন্স আর. এন্দ দি.গী সেক্রেতরী অমসুং দি.আর.দি.ও. চেয়রমেন দোক্তর জি. সতীস রেদ্দীনা মায় পাক্না ত্রাইএল পাঙথোকখিবা কাঙবুদুগী হোৎনজমলবু থাগৎপা ফোঙদোকখি।
***********
(Release ID: 1699389)
Visitor Counter : 142


text:
মেক্সিকোগী মেজানা মিস ইউনিভার্সকী টাইটেল ফংখ্রে
ৱাশিংটন, ফ্লোরিদাদা হৌখিবা নোংমাইজিং নুমিত্তা পাঙথোকখিবা মিস ইউনিভার্স ফাইনেল রাউন্দদা মিস মেক্সিকো এন্দ্রিয়া মেজানা মহাক্কী কন্টেস্টেন্টশিংবু মায়থিবা
ৱাশিংটন, ফ্লোরিদাদা হৌখিবা নোংমাইজিং নুমিত্তা পাঙথোকখিবা মিস ইউনিভার্স ফাইনেল রাউন্দদা মিস মেক্সিকো এন্দ্রিয়া মেজানা মহাক্কী কন্টেস্টেন্টশিংবু মায়থিবা পীরমদুনা মিস ইউনিভার্স ২০২১ গী টাইটেল লৌবা ঙমখ্রে। মমাং চহীদা পাঙথোক্কনি হায়না তৌরম্বা মিস ইউনিভার্স কন্টেস কোভিদ-১৯ পেন্ডামিক্না মরম ওইরগা পাঙথোকপা ঙমদনা লাকখিবনি। আমেরিকান এক্টর মারিয়ো রোফেসনা হোস্ট ওইদুনা পাঙথোকখিবা কন্টেষ্ট অদুদা পুন্না তোঙান তোঙানবা লৈবাকশিংদগী লাকখিবা কন্টেষ্টেন্ট ৭০ হেনবনা শরুক য়াখি। হান্নগী মিস ইউনিভার্স কন্টেষ্টেন্ট চেসলি ক্রিস, পাওলিনা ভেগা অমদি দেমি লেঘ টেমোনা কম্পিটিসন অদুগী এনালিষ্ট অমদি কম্পেটেটর ওইখি। অদুগা নুপী ৮ গী ওইবা পেনেল অমনা কন্টেষ্ট অদুবু কুপ্না অবজার্ব তৌখি।
মিস কন্টেষ্ট অদুগী ফাইনেল রাউন্দদা মিস মেক্সিকো মেজাবু মিস ইউনিভার্স ওইনা লাউথোকখ্রবা মতুং মেজানা মমিৎতগী মপি তারদুনা খুদিংমকপু থাগৎপা ফোঙদোকখি। অমদি অহানবা ওইনা হরাও নুংঙাইবা ফোঙদোক্তুনা নাকলদা লৈরিবা কন্টেষ্টন্টেশিংদা খূৎ শোকপা অমদি কোনবগী থবক তৌদবিদা মীয়াম মমাংদা কেটৱাক চৎখি। অমরোমদা টপ ২১ ফাওবা চনখিবা মসি ম্যান্মার হুজার উইন্ট উইননা মহাক্কী রাউন্দদা হংখিবা ৱাহংগী পাউখুম পীরবা মতুং মায়ানমারদা হৌজিক ওইরিবা ফীভম অদুগী মতাংদা মীয়ামদা পাউদমখি অমদি মালেমগী মীয়াম্না অৱাবা তারবা ম্যান্মারগী মীয়াম্বু মতেং পাংহন্নিংবগী অপাম্বা ফোঙদোকখি।
সোর্সঃ হুইয়েন লানপাউ।


text: লখিপুরওনলাইন নিউজ ডেস্কঃ- য়াস হায়না মীংথোনবা নোংলৈ নুংশিৎ অসিনা উরিয্যা অমসুং ৱেস্ত বেঙ্গলগী সমুদ্র তোর্বান তম্না লাক্লিবা মেগী তাং ২৬ তা অকনবা নোংলৈ নুংশিৎ শিৎচিল্লকপা য়াই হায়না ইন্দিয়ান মেতিওরোজিকেল দিপার্তমেন্ত আইএমদি গী পাউ অমদা হায়রি। বঙ্গবসাগরগী নোংপোক থংবা অমসুং অৱাং আন্দামান সি গা তায়নবা মফমদা লো প্রেসারগী ওইবা শক্তম অমা শাগৎলকপনা মরম ওইরগা হয়েং নীংথৌকাবা ফাওবদা নোংলৈ নুংশিৎ ওইনা মপাঙ্গল কনখৎলকপা য়াই হায়রি। য়াস হায়না মীংথোনবা নোংলৈ নুংশিৎ অসিনা উরিষ্যা অমসুং ৱেস্ত বেঙ্গল গা লোয়ননা বাংলাদেসকী সমুদ্র তোর্বান তম্না পুংদা কিলোমিতর ৬০ দগীনা ১০০ গী চাংদা লাক্লিবা মেগী তাং ২৬ তা থুংলবা য়াই হায়না পানরি। মসিগী শহুম খরা অৱাং নোংপোক্কী মফমশিংদা শিৎলকপা য়ায় হায়না পাউ অসিনা মখা তারি।


text:
করম্না য়ৌগনি
নোংথক্কী লমীদাঃ ইম্ফালদগী কিঃমিঃ ৫ রোম চত্লগা লৈবা বির তিকেন্দ্রজিত্ ই-টরনেসেণল ইযারপোর্ট (হান্না তুলিহল ইযারপোর্ট হাযনা খঙনরমা) না ইম্ফালগা দেল্লি, বেঙ্গলুরু, চেন্নাই, মুমাই, আগরতালা, আইজোল, গুবাহাতি অমদি সিলচরগা শম-হল্লি। ইয়ার ইন্দিয়া, ইন্দিগো, ইয়ার এসিয়া অমদি জেট ইয়ারৱেজগী ফ্লাইট ১০ হেনবনা ইম্ফালদগী নুমিত্ খুদিংগী পাইরি।
রেল লম্বীদা – খআইদগী নক্নাবা রেলহেড অসি নাগালেণ্ডগী দিমাপুরদা (কিঃমিঃ ২১৫, অবাংদা) লৈ অমদি মসিনা কোহিমা ফাওরগা ইম্ফালগা শম-হল্লি। অতোপ্পা রেলহেড অমনা আসামগী শিলচরদা (নোংচুপ্তা কিঃমিঃ ২৭৩) লৈ অমদি ইম্ফালগা এনঐচ ৩৭ খুত্থাংদা শম্নৈ।
লম্বীদা – ইম্ফাল অসি এনঐচ ২না গুবাহাতি, দিমাপুর অমদি কোহিমাগা শম-হল্লি। এঐচ ১৫০না চুরাচানদপুর ফাওরগা ইম্ফালগা আইজোলগা শমনহল্লি। এনঐচ – ৩৭না জিরিবাম ফাওরগা ইম্ফালদগী আসামগী সিলচর ফাওবা শম্নৈ।


text:
প্রধানমন্ত্রীগী লোইশঙ
প্রধান মন্ত্রীনা অয়ুশমান ভারত দিজিতেল মিসন হৌদোকপদা থমখিবা ৱারোল
Posted On:
27 SEP 2021 2:19PM by PIB Imphal
খুরুমজরি,
থৌরম অসিদা শরুক য়াবীরিবা ঐহাক্কী মন্ত্রী মন্দলগী মরুপশিং, হকশেল মন্ত্রী, শ্রী মনশুখ মন্দাবিয়াজী, সেনিয়র ওফিসিএল, লৈবাক শিনবা থুংবগী সরকার অমসুং লন্নাই হোস্পিতালগী দাক্তর, হকশেল শেন্নবগা মরী লৈনবা মীওই, অতোপ্পা মীথুংলেন অমসুং ঐহাক্কী নুংশিরবা ইচিল-ইনাও অমদি ইচে-ইচলশিং।
২১শুবা চহি-চাদা মাং থানা চঙশিনবগা লোয়ননা, ঙসি অসি ভারতকী ওইনা য়াম্না মরু ওইবা নুমিৎনি। হৌখিবা চহি ৭তা, চহি ৭তগী চত্থরক্লিবা হকশেলগী ফেসিলিতীশিংবু মপাঙ্গল হাপ্পগী কেম্পেন্না ঙসিদগী অনৌবা তাঙ্কক অমদা চঙলক্লে অমসুং মসি তরাই-তরাইবা তাঙ্কক অমা নত্তে, য়াম্না তোঙানবা তাঙ্কক অমনি। ভারতকী হেল্থ ফেসিলিতীদা থোইদোক হেন্দোকপা অহোংবা পুরকপা ঙমগদবা মিসন অমা ঙসি ঐখোয়না হৌদোক্লে।
মরুপশিং,
চহি অহুমগী মমাংদা দীন দয়াল উপাধ্যায়জীগী মপোক কুমওন্দা পন্দিৎজীদা কত্থোক্তুনা ভারত পুম্বদা অয়ুশমান ভারত মিসন হৌদোকখি। ঙসিদি অয়ুশমান ভারত দিজিতেল হেল্থ মিসন্না লৈবাক শিনবা থুংবদা হৌদোকপা অসিদা ঐহাক্না হরাওবা ফাওই। মিসন অসিনা লৈবাক্কী লাইরবা কয়ানা থেংনরিবা অৱাবা কয়া অমা কোকহনবদা অচৌবা থৌদাং লৌগনি। তেক্নোলোজী শিজিন্নদুনা লৈবাক্কী অনাবা কয়াবু হোস্পিতাল লিশিং কয়াগা শম্নহনবগী থৌদাং অমা অয়ুশমান ভারতনা পাংথোক্লিবসি ঙসিদগী হেন্না মপাঙ্গল লৈদুনা অফবা তেক্নোলোজী প্লেৎফোর্ম অমা ওইরে।
মরুপশিং,
ঙসি ভারত্তা নীংথিনা লৈঙাক্নবা, লৈঙাকপগী থৌওং শেমদোক্নবা থৌওং অমা পাংথোক্লিবা অসিনা মীয়াম খুদিংদা পাঙ্গল হাপ্লি, মসি য়াম্না মশক থোকপনি। দিজিতেল ইন্দিয়া মিসন্না লৈবাক্কী অচম্বা মীয়াম্বু দিজিতেল তেক্নোলোজীগা শম্নহন্দুনা লৈবাক্কী পাঙ্গলবু হেন্না কনখৎহল্লে অমসুং আধার করোর ১৩০, মোবাইল সবস্ক্রাইবর করোর ১১৮, ইন্তর্নেৎ য়ুজর চাউরাকপা করোর ৮০, জন ধন বেঙ্ক একাউন্ত চাউরাকপা করোর ৪৩ পুম্নমক শম্নহনবা ইনফ্রাস্ত্রকচর অমত্তা মালেমদা লৈতে হায়বসি ঐখোয়না ময়েক শেংনা খঙলবনি। মসিগী দিজিতেল ইনফ্রাস্ত্রকচর অসিনা রেসন্দগী (রেসন্দগী প্রশাসন ফাওবা) হৌরগা লৈঙাকপা ফাওবদা য়াঙনা অমসুং নুং-পান ফাওনা ভারতকী মীয়াম খুদিংদা য়ৌহল্লে। য়ু.পি.আই.গী খুত্থাংদা মফম অমা হেক্তদা দিজিতেলগী খুত্থাংদা শেল পীথোক-পীশিন তৌদুনা ভারতনা মালেম শিনবা থুংবদা ইশাগী তোঙানবা শক্তাক অমা শেম্বা ঙম্লিবনি। লৈবাকসিদা ই-রুপীগী ভাউভর শিজিন্নবা হৌখিবা অসিসু য়াম্না কান্নরবা তাঙ্কক অমা হৌবনি।
মরুপশিং,
ভারতকী দিজিতেল খোঙথাংশিংনা কোরোনাগা লান্থেংনবদসু ভারতপু য়াম্না তেংবাংখি, অনৌবা পাঙ্গল অমা হাপ্পীখি। হন্দক্কী মতাংদসু, আরোগ্যা সেতুনা কোরোনা শন্দোকপা থিংখিবা, মীয়ামদা খঙহনখিবা, ওইরিবা ফিভম খঙহনবা, মসিদসু আরোগ্যা সেতুনা য়াম্না তেংবাংখি। মীয়ামদা ভেক্সিন লেম্না ফংহনবা খোংথাংগী মখাদা ভারতনা হৌজিক ফাওবদা ভেক্সিন দোজ চাউরাকপা করোর ৯০ কাপ্পা ঙমখিবা, রেকোর্দ পুম্নমক ফংখিবা, সর্তিফিকেৎ ফংহনখিবা অসিদা Co-WINনা অচৌবা থৌদাং লৌখি। রেজিস্তর তৌবদগী হৌদুনা সর্তিফিকেৎ পীবা ফাওবগী দিজিতেল প্লেৎফোর্ম অসিগুম্না চাউবা প্লেৎফোর্ম অমত্তা মালেমগী চাউখৎলবা লৈবাক অমত্তদা লৈতে।
মরুপশিং,
কোরোনা মনুংদা তেলিমেদিসিনসু মমাংদা থোকখিদ্রিবা মওংদা পাকথোক চাউথোকখি অমসুং ই-সঞ্জিবনীগী খুত্থাংদা হৌজিক ফাওবদা রিমোৎ কন্সলতেসন চাউরাকপা করোর ১.২৫ পাংথোকখ্রে। ফেসিলিতী অসিনা অচৌবা সহরগী দাক্তরশিংনা ময়ুমদা ফমদুনা লৈবাক্কী মনুং হঞ্জিনবা মফমশিংদা লৈবা লৈবাক মচা লিশিং কয়াগা শম্নহল্লি। মমিং লৈবা দাক্তরশিংনা সেবা তৌবসু হেন্না লাইহনখি। ঐহাক্না ঙসিগী থৌরম অসিদা লৈবাক্কী দাক্তর, নর্স অমসুং মেদিকেল স্তাফশিংবু থম্মোই শেংনা থাগৎচরি। ভেক্সিন কাপ্পা ওইরো, কোরোনাগী অনাববু লাইয়েংবা ওইরো, মখোয়গী হোৎনজমন্না কোরোনাগা লান্থেংনবদা য়াম্না তেংবাংখি।
মরুপশিং,
অয়ুশমান ভারত- PM JAYনা লাইরবা মীয়ামগী অৱাবা কয়া কোকহল্লে। হৌজিক ফাওবদা লৈবাক মীয়াম করোর ২ হেনবনা য়োজনা অসিগী খুত্থাংদা লাইয়েংবগী কান্নবা ফংখ্রে অমসুং মসিগী মনুংদগী মীওই তংখায়দি ঐখোয়গী ইমা, ইচে-ইচল অমসুং ইচানুপীশিংনি। ৱাফম অসিমক্না ঐখোয়বু নুংঙাইহল্লি, পুক্নিং লৈতাহল্লি। ঐখোয় খুদিংনা ইমুংগী শেল-থুমগী মতাংদা লোইনা খঙই, শেল চঙদবা লাইয়েং লৈতবনা, লৈবাক্কী ইমা অমসুং ইচে-ইচলশিংনা মসিগী মতাংদা খ্বাইদগী হেন্না অৱাবা নঙই। ইমুংগী মরমদা, ইমুংগী চাদিংগী মতাংদা খন্দুনা ঐখোয়গী ইমা, ইচে-ইচলশিংনা মশাগী লাইয়েংবদা শেল চঙগনি হায়দুনা য়ৈথোক্তুনা মতম পুম্বদা থম্মি, অদুমক লৈথোক্তুনা থম্নবসু হোৎনৈ। হৌজিক ফরনি, হয়েং ফরনি, নোং-নিনিগী ৱানি, হিদাক অমা হেক্তা চারগা লোইরে হায়দুনা লৈ। ইমাগী পুক্নিংদি ঐখোয়না খঙলিবদুনি, মখোয়না অৱাবা খাঙজিনগনি অদুবু অতোপ্পদি অৱাবা অমত্তা তাহল্লোই।
মরুপশিং,
অয়ুশমান ভারতকী মখাদা হৌজিক ফাওবদা লাইয়েংবগী খুদোংচাবা ফংখ্রবা, লাইয়েংগে হায়না খল্লিবশিংগী মরক্তগী মরুপ-মপাং লাখ কয়াদি হোস্পিতাল চৎপগী থৌনা ফাওবা লৈরম্বা নত্তে, ঙসি হয়েং চৎকে হায়না লৈথোক্তুনা লাকখিবা ঙাক্তনি। মখোয়না অনাবা খাঙজিন্দুনা, শেল লৈতবদগী হোস্পিতাল চৎপা ঙমদনা লৈরকপা ঙাক্তনি। মসিগী ৱাখল অসিনা ঐখোয়বু নুংদগী ৱাহন্দুনা থম্লিবনি। ঐহাক্না কোরোনা মনুংদা অয়ুশমানগী কান্নবা ফংলবা অসিগুম্বা ইমুং কয়াগা উন্নখি। অহল খরনদি, মখোয়গী মচা-মশুশিংদা অৱাবা পোৎলুম পীনিংদবদগী নাবগী ৱাফম হৌদোক্তনা লাকখি হায়বা পাউদম কয়া তম্লকখি। মশানা অনাবা খাঙগনি, ঈশ্বরনা কৌরক্লবদি থুনা নোঙ্গাখিবসু য়াই, অদুবু মচা-মশুশিংদদি শেল তোলহল্লগা চৎখিবদি পামদবনা, নাবগী ৱাফম ফোংদোক্তবনি হায়নসু তম্লকখি। অদুগা ঙসিগী থৌরম অসিদা য়াওরিবা ঐখোয় অয়াম্বনা ইশাগী ইমুংদা অমসুং অনকপদা অসিগুম্বা থৌদোক কয়া থেংনরমগনি। ঐখোয়গী মরক্তগী মীওই অয়াম্বনা মসিগী ফিভম অসি ফাওদুনা চৎখিবা কয়াসু য়াম্না য়াওরমগনি।
মরুপশিং,
হৌজিকপুদি কোরোনাগী মতম ওইরে। অদুবু মমাংদা ঐহাক্না লৈবাক্কী মফম কয়াদা চৎপদা অয়ুশমান ভারতকী কান্নবা ফংবা বেনিফিশরীশিংগা শোইদনা উন্ননবা হোৎনৈ। ঐহাক্না মখোয়গী উন্নৈ, ৱারী শানৈ। মখোয়গী অৱাবা, মখোয়না থেংনরকপা কয়া তাই অমসুং মখোয়গী ফীদবেক কয়া লৌই। মসিগী মতাংদা মীদিয়াদা পাউ কয়াদি ফোংনদে অদুবু মসিদি ঐহাক্না তৌদবা য়াদবা থবক্নি খন্দুনা পাংথোক্তুনা লাকখি। অয়ুশমান ভারতকী য়াম্লবা বেনিফিশরী কয়াগা ঐহাক্না হকথেংননা থেংনদুনা ৱারী শাখ্রে। মতম কয়া অনাবা খাঙলবা তুংদা নুং লৌথোকপগী ওপরেসন তৌখিবী অহল ওইরবী ইমাবু ঐহাক্না করম্না কাওদোইনো, কিদনীগী লাইনা নাদুনা অৱাবা ময়াম খাঙলক্লবা নহাদুবু করম্না কাওগনি। মীওই খরনা মখোঙ নাই, খরনা শরু নাই, মখোয়গী মাইথোংশিংদু ঐহাক্না কৈদৌনুংদা কাওবা ঙম্মোই। ঙসিদি, অয়ূশমান ভারতনা অসিগুম্বা মীওই কয়াগী উপাই অমা ওইরি। ঙৈহাক্কী মমাংদা উৎখিবা ফিল্ম অদুদা লোঞ্চ তৌখিবা তেবল বুক অদুদা ইমা অমসুং ইচে-ইচলশিংগী ৱাখল্লোনশিংবু কুপ্না উৎখি। হৌখিবা চহি ৩দা সরকারনা কায়থখিবা লুপা করোর লিশিং কয়ানা ইমুং লাখ কয়াবু লাইরবগী খয়াত্তগী কনখি। কনা অমত্তনা লাইরনা লৈবা অমত্তা পাম্বা নত্তে, শুবা নোম্বা কন্দুনা লাইরবগী খয়াত্তগী থোক্লক্নবা হোৎনরি, নুংঙিবা পুন্সি মহিং হিংনবা হোৎনদুনা লৈনরি। হয়েং-হংচিত্তা ঙাইরে ৱাগদবা, নুংঙাইরক্লগনি খল্লম্বদু ইমুংদা খঙহৌদবা অনাবা লাকপদগী নিংবা কায়বনা কোংগাইনি। অদুগা, তুং চহি ৫-১০ খুদক্তা তুং হন্দুনা হান্নগুম্না লাইরবগী পুন্সিদা অদুমক তাশিনখিবা ঙাক্তনি। অনাবা য়াওবনা ইমুং পুম্নমকপু লাইরবগী খয়াত্তা অমুক্কা পুরকখিবা ঙাক্তনি। মরম অদুনা, অয়ুশমান ভারতকী মতেংনা, হেল্থকেয়রগা মরী লৈনবা ৱারোইশিন পুম্নমক সরকারনা অদোমগীদমক্তা পুদুনা লাক্লি, মসি লৈবাক্কী ঙসি অমসুং হয়েংগী চাউরবা অমসুং কান্নরবা ইনভেস্তমেন্ত অমনি।
ইচিল ইনাওশিং,
অয়ুশমান ভারত-দিজিতেল মিসন্না পুন্সি মহিং নুংঙাইহনবদা নত্তনা হোস্পিতালগী থবকশিংসু লায়থোকহল্লগনি। হৌজিক্কী ওইনদি, হোস্পিতালদা শিজিন্নরিবা তেক্নোলোজী অসি হোস্পিতালদুদা নত্ত্রগা গ্রুপ অমখক্কী ওইনা লৈ। অনৌবা হোস্পিতাল নত্ত্রগা অনৌবা শহরদা অনাবনা চৎপা মতমদা মহাক্না হান্নগী থবক্তুমক হন্না মাইয়োক্নৈ। দিজিতেল হেল্থ রেকোর্দ লৈতবা মতমদা মহাক্না ফাইলশিংদু চহি চুপ্পা পুদুনা চৎলি। অথু-অনাগী মতমদা মসিগী থবকসি ওইথোকপা য়াদবা তাঞ্জা লাকই। মসিনা মরম ওইদুনা, দাক্তর অমসুং অনাবনা মতম কয়া মাঙনৈ। খুদোংচাদবা হেনগৎলকই অমসুং লাইয়েংবগী শেলসু হেনগৎলকই। মীওই কয়ানা হোস্পিতাল চৎপা মতমদা মেদিকেল রেকোর্দ লোয়ননদনা চৎপসি ঐখোয়না য়াম্না তোইনা উই। অসিগুম্বা তাঞ্জাদা দাক্তরগা তান্নবা, তেস্ত তৌবা খুদিংমক অমুক হন্না পাংথোক্নৈ, পুম্নমক মকোক্তগী হৌই। মেদিকেল হিস্তরী লৈতবনা মতম য়াম্না মাঙনৈ অমসুং শেল তিংবসু হেনগৎলি অমসুং করিগুম্বা মতমদা ওন্ন-তৈননা লাইয়েংবসু য়াওই। মসিদগী খুঙ্গংদা লৈবা মীওইনা অয়াম্বা অৱাবা নঙনৈ। মসিগী মথক্তা, পাও-চেশিংদা দাক্তরগী এদভর্তিজমেন্ত হাপ্নদি নত্তে। দাক্তর অমা ফবা-ফত্তবদি চিনহাইদা চৎপা ঙাক্তনি। করম্বা দাক্তরনা ফৈ, কনানা করম্বা হীরমগী দাক্তরনো, কনাগী মনাক্তা চৎপনা ফগনি, অনকপদা কনা লৈ, য়াম্না থুনা য়ৌগদবনা করম্বনো, কনাগী মরক্তা ফেসিলিতী শুনা লৈ হায়বসি চৎলুবা মীগি চিনহাইদা খঙবা ঙাক্তনি। অসিগুম্বা খুদোংচাদবা কয়া কোকহনবদা অয়ুশমান ভারত দিজিতেল মিসন্না চাউরবা থৌদাং য়াগনি।
মরুপশিং,
অয়ুশমান ভারত – দিজিতেল মিসন্না হৌজিক্তি লৈবাক্কী হোস্পিতাল খুদিংগী দিজিতেল হেল্থ সোল্যুসনশিংবু অমগা-অমগগী মরক্তা শম্নরগনি। মসিগী মখাদা লৈবাক মীয়াম খুদিংনা দিজিতেল হেল্থ আই.দি. অমমম ফংগনি অমসুং মখোয়গী হকশেলগী রেকোর্দশিং অসিসু দিজিতেল ওইনা তেক্ত-কায়দনা থম্লগনি। দিজিতেল হেল্থ আই.দি. লৈবনা অনাবা মশানা অমসুং দাক্তরনা হংলকপা মতমদা হান্নগী অরিবা রেকোর্দ য়েংজবা য়ারগনি। মসিদা নত্তনা, দাক্তর, নর্স, পেরামেদিক্কুম্বা মরুপ-মপাংশিংগী রেজিস্ত্রেসনসু তৌগনি। লৈবাক্কী হোস্পিতাল, ক্লিনিক, হিদাক য়োনবা দুকান খুদিংসু মসিদা রেজিস্তর তৌগনি। মসিনা হায়বদি, দিজিতেল মিসন অসি হকশেলগা মরী লৈনবা স্তেক-হোলদর পুম্নমক্কী মফম অমদা পুনবা অমত্তা ঙাইরবা প্লেৎফোর্ম অমনি।
মরুপশিং,
মিসন অসিনা খ্বাইদগী হেন্না কান্নবা পীগদবসি লাইরবা অমসুং মিদ্দল ক্লাস মীওইশিংনি। শোইদবা খুদোংচাবা অমদি, অনাবা অমনা মহাক্কী লোল ঙাংবা, মহাক্কী লাইনাগী মতাংদা নীংথিনা খঙবা লৈবাক্কী মফম অমা হেক্তদা লৈবা অপাম্বা দাক্তর থিবদা অরাইবা ওইগনি। মসিদগী অনাবা অমনা লৈবাক্কী মফম অমা হেক্তদা লৈবা স্পেসিএলিস্ত অমগা পাউ ফাওনবদা লায়না থোক্কনি। দাক্তর থিবতা নত্তনা, মমুৎ তানা তেস্ত তৌনবা লেব অমসুং হিদাক য়োনফম মশক খঙদোকপদসু য়াম্না লায়না থোক্লগনি।
মরুপশিং,
মসিগী মতমগা চান্নবা প্লেৎফোর্ম অসিদগী লাইয়েংবা অমসুং হেল্থ পোলিসী শেম্বগা মরী লৈনবা ইকোসীস্তেম্না কান্নবা পীবা হান্নদগী য়াম্না হেল্লগনি। দাক্তর অমসুং হোস্পিতালশিংনা প্লেৎফোর্ম অসি শিজিন্নদুনা মশাগী সর্ভিসশিংবু লৈবাক্কী মনুং হঞ্জিনবা মফম খুদিংদা য়ৌহনবদা লায়রগনি। কান্নবা অমসুং থাজবা য়াবা দেতানা তেংবাংদুনা লাইয়েংবগী থৌওং হেন্না ফগৎহন্দুনা মীওই কয়াগী পুন্সি কনবসু ঙম্লগনি।
ইচিল ইনাওশিং,
লৈবাক অসিদা হেল্থ সর্ভিস্পু লাইহনবা অমসুং মীওই খুদিংনা খুদোংচাবা লৌবা ঙমহন্নবা কেম্পেন অমা হৌরে অমসুং থৌওং অসি মমাংগী চহি ৬-৭তগী চত্থরক্লিবা খোঙথাংগী শরুক অমনি। চহি খরা অসিদা হকশেলগা মরী লৈনবা ৱারোল কয়া অমদা ভারতনা অহোংবা পুরকপা ঙম্লে। ভারত্তা হৌজিক পুম্নমক পুন্সিনবা, পুম্নমক্না শরুক য়াগদবা হেল্থ মোদেল অমদা থবক চত্থরি। লাইনা ঙাকথোকপা, হায়বদি প্রিবেন্তিব হেল্থকেয়র, লাইয়েংবদা শেল চঙহন্দবা অমসুং মীপুম খুদিংনা খুদোংচাবা ফংবা য়াবা মখলগী মোদেল অমা। হায়রিবা থৌরাং অসি লাইরবা শিংদা মরু ওইনা কান্নবা পীনবগীদমক্তা হৌদোকপনি। লৈবাক অসিগী হেল্থ ইনফ্রা চাউখৎনবা অমসুং লাইয়েংবগী হেন্না কান্নবা খুদোংচাবশিংবু লৈবাক্কী মফম খুদিংদা ফংহন্নবা অনৌবা হেল্থ পোলিসী অমসু শেম্লি। লৈবাক অসিদা এ.আই.আই.এম.এস. অমসুং মতমগা চান্নবা অতোপ্পা হেল্থ ইন্সতিত্যুসন কয়া অমগী পাক চাউরবা নেৎৱর্ক অমা শাগৎপগা লোয়ননা লোক সভা কন্সতিত্বেন্সী অহুম খুদিংদা মেদিকেল কোলেজ অমা শাগৎপগী থবকসু চত্থরিবনি।
মরুপশিং,
ভারত্তা হকশেলগী খুদোংচাবশিং হেন্না ফগৎহন্নবগীদমক্তা য়াম্না মরি ওইরিবা অসিদি খুঙ্গংদা ফংলিবা মরী লৈনবা খুদোংচাবশিংদা অহোংবা পুরকপনি। খুঙ্গংশিংগী প্রাইমরী হেল্থ সেন্তর নেৎৱর্ক অমসুং ৱেলনেস সেন্তরশিংসু মপাঙ্গল কনখৎহল্লি। অসিগুম্বা সেন্তর লিশিং ৮০ হেনবনা থবক তৌবা হৌখ্রে। মসিগী সেন্তরশিং অসিদা রুতিন চেক-অপ অমসুং তীকা থাবদগী হৌদুনা অরুবা লাইনাগী হৌরকপগী তেস্ত তৌবা অমসুং অতোপ্পা হীরম কয়াগী তেস্ত তৌবগী খুদোংচাবশিং লৈরে। থৌরাং অসিগী পান্দমদি সেন্তরশিং অসিগী খুত্থাংদা মীয়ামদা মরী লৈনবা ই-পাও খহেন্না ঙহনবা অমসুং অরুবা লাইনাশিংবু মতম লৈরিঙৈদা মাংজৌননা খঙদোকপনি।
মরুপশিং,
কোরোনাগুম্বা মালেমগী লাইচৎকী মতমসিদা, মেদিকেল ইনফ্রাস্ত্রকচর শেমগৎ-শাগৎপদা অহেনবা মিৎয়েং চঙলি। লৈবাক্কী জিলাগী হোস্পিতালশিংদা ক্রিতিকেল কেয়র ব্লোক্কী ইনফ্রাস্ত্রকচর শেম-শারি। অঙাংশিং লাইয়েংনবা জিলা অমসুং ব্লোক্কী হোস্পিতালশিংদা অফবা ফেসিলিতী কয়া শেমলি। জিলাগী থাক্তা লৈবা হোস্পিতালশিংদা মশাগী ওক্সীজেন প্লান্তশিংসু শেমগৎলি।
মরুপশিং,
ভারতকী হেল্থ সেক্তরদা অহোংবা পুরক্নবগীদমক্তা মেদিকেল এজুকেসন্দা অহোংবা পুরকপগী য়াম্না তঙাই ফদবা লৈ। মমাংগী মতমগা চাংদম্নবদা, চহি ৭-৮ অসিদা ভারত্তা মশিং য়াম্লবা দাক্তর অমসুং পেরামেদিকেল মেনপাৱর কয়া পুথোকপা ঙম্লে। মেনপাৱরখক নত্তনা, হেল্থকা মরী লৈনবা মতমগা চান্নবা তেক্নোলোজী, বাইওতেক্নোলোজীগা মরী লৈনবা রিসর্চ, হিদাক অমসুং থৌওংশিংদা মরোমদোম লেপচবা ঙম্বগী মতাংদা থবক কয়া মিসন মোদতা পায়খৎলি। কোরোনাগী ভেক্সিন পুথোকপদা ভারতনা উৎখ্রিবা তৌবা ঙম্বগী মতিক অসিনা ঐখোয় পুম্নমকপু চাউথোকচহল্লি। হেল্থকী খুৎলায় অমসুং হিদাশিং শাবগী রো মেতরিএলগী পি.এল.আই. স্কিম্না হীরম অসিদা মরোমদোম লেপচবা ঙমহনবদা অহেনবা পাঙ্গলসু হাপ্লি।
মরুপশিং,
অফবা মেদিকেল পথাপকা লোয়ননা, লাইরবা অমসুং মিদ্দল ক্লাসশিংদা হিদাক লাংথক্তা শেল য়াম্না চঙহন্দবা অসিসু য়াম্না মরু ওইবনি। মরম অদুনা, কেন্দ্র সরকারনা তঙাই ফদবা হিদাক-লাংথক, দাইলাইসিসকুম্বা অতোপ্পা সেবা কয়াসু য়াম্না হোংহল্লে। ভারত্তা শাবা মালেমগী খ্বাইদগী ফবা জেনেরিক হিদাক শিজিন্নবা অমসুং লাইয়েংবদা মখোয়বু খ্বাইদগী হেন্না শিজিন্নবদা ইন্সেন্তিব পীবসু হৌরে। জন ঔশধি কেন্দ্র লিশিং ৮ হেনবনা লাইরবা অসুং মিদ্দল ক্লাস ইমুংশিংগী অৱাবা য়াম্না কোকহল্লে। মফমশিংসিদগী তোয়না হিদাক লৌবা অনাবা খরগা ঐহাক্না ৱারী শাবা ফংলে অমসুং ইমুং খরগী মীওইদি মশাগী চহি অমসুং লাইনানা মরম ওইরগা নুংতিগী হিদাক চাই হায়বসু ঐহাক্না উবা ফংলে। অসিগুম্বা জন ঔশধি কেন্দ্রনা মরম ওইদুনা, মিদ্দল ক্লাস ইমুং কয়া অমদি থা অমদি শেল য়াম্না তিংবদগী কোক্লে অমসুং ইমুং অয়াম্বনা থাদা লুপা লিশিং ২দগী ১৫ ফাওবা কনবা ঙম্নরি।
মরুপশিং,
তান য়াম্না চান্নবা অমনা, ঙসিগী থৌরম অসি মালেমগী তুরিজম নুমিত্তা শিন-লাঙলিবা অসিনি। হেল্থ কেয়র থৌরমগা তুরিজমগা করি মরী লৈনবগে হায়না মীওই খরনদি খনলমগনি। অদুবু মখোয় অনিগী মরক্তা য়াম্না চেৎপা মরী লৈনৈ। ঐখোয়গী সেল্থ ইনফ্রাস্ত্রকচর অসি মপাঙ্গল লৈহল্লবা অমসুং পুন্সিল্লবনিনা, মসিনা তুরিজম সেক্তরবুসু ফগৎহল্লে। লমকোইবা অমনা লাইয়েংবগী খুদোংচাবা নীংথি নুংঙাইনা লৈতবা মফমদা কোইবা চৎনীংগদরা? অদুগা কোরোনা লৈবদগিদি, ৱাফন অসি হেন্না খন্থনীংঙাই ওইরে। ভেক্সিনেসন মশিং য়াম্না লৈবা মফমদা চৎপদা মীয়াম্না শোই-ঙাম্বা কয়া থোক্লোই অমসুং তেক্ত-কায়দবা ওইগনি হায়না খনগনি। ঐখোয়গী লৈবাক্কী ওইনা হিমাচল, উত্তরাখন্দ, গোৱা, সিক্কিম অসি ঐখোয়গী তুরিজমগী মমিং লৈবা মফম্নি অমসুং মফমশিং অসিগা লোয়ননা অন্দমান নিকোবার ইথত্তা ভেক্সিনেসন মশিং য়াম্না পাংথোক্নবা অহেনবা মিৎয়েং চঙলি, মসিগী মরমদি লমকোইবশিংগী ৱাখলদা থাজবা পোকহন্নবনি। লাক্কদৌরিবা চহিশিংদা, থৌরাংশিং অসি হেন্না কনখৎলক্কনি। হেল্থ ইনফ্রা ফবা মফম খুদিংদা, তুরিজমগী খুদোংচাবসু হেন্না লৈগনি। মসিনা হায়বদি, হোস্পিতাল অমসুং হোপ্সিতালিতীনা খুৎশম্নরগা চৎকনি হায়বনি।
মরুপশিং,
ঙসিদি, মালেম্না ভারতকী দাক্তর অমসুং হেল্থ সীস্তেমদা থাজবা থম্লি। মালেমদা ঐখোয়গী লৈবাক্কী দাক্তরশিংনা মমিং অমসুং ইজৎ য়াম্না তাল্লে, ভারতকী মিংবু থাক ৱাংনা থম্লে। মালেমগী মীওই অমদা হেক হংবদা, মখোয়না ঐহাক্কী দাক্তর ওইবা ভারত মচা ইমান্নবা অমা লৈ হায়রক্কনি, মসিনা তাকপদি ভারত অমসুং দাক্তরগা মরী য়াম্না লৈনৈ হায়বনি। ভারত্তা মতিক চাবা ইনফ্রাস্ত্রকচর লৈরবদি, হকশেলগীদমক্তা ভারত্তা লাকপা মী মশিং অসি হেনগৎলকপা নত্তনা অতোপা ওইথোকপা য়াবা ৱাফম অমত্তা লৈতে। ইনফ্রাস্ত্রকচর মতিক চানা লৈত্রবা ফাওবদা, ভারত্তা লাইয়েংবা লাকপগী মশিং ৱাত্তে অমসুং করিগুম্বা মতমদা পুক্নিং নুংশিবা ৱারী কয়া তাবসু ফঙই। য়ুম্লোন্নবা লৈবাক্কী অঙাশিংশিংনা ভারত্তা লাকপা খুদিং, মশা মউ ফরগা হনখিবা ঙাক্তনি।
মরুপশিং,
ঐখোয়গী তীকা থাবগী প্রোগ্রাম, Co-Win তেক্নোলোজী প্লেৎফোর্ম অমসুং ঐখোয়গী ফার্মা সেক্তরনা ভারতকী মিংচৎপু থাক ৱাংনা পুখৎলে। অয়ুশমান ভারত দিজিতেল মিসন্না অনৌবা তেক্নোলোজী পুথোকপা মতমদা, মালেমগী লৈবাক অমা হেক্তগী অনাবনা ভারতকী দাক্তরশিংগা তান্নবা, লাইয়েংবা, মখোয়গী রিপোর্ত থারক্তুনা য়েংহনদুনা পাউতাক লৌবদা য়াম্না লাইহল্লগনি। শম্না হায়রবদা, মসিনা তুরিজমদা অফবা চৈথেং পীগনি হায়বনি।
মরুপশিং,
নীংতম্বগী হরাওবা ফোংদোকপগা লোয়ননা, হকশেল ফবা ভারত অমগী লম্বীনা ভারতকী অনিংবা অপাম্বা ফংবগী য়াম্না চাউবা খোঙথাং অমা ওইগনি। মসিগীদমক্তা ঐখোয় পুম্নমক্না ঐখোয়না হোৎনরিবসি লেপ্তবা তাই। মেদিকেল হীরমগা মরী লৈনবা ঐখোয়গী দাক্তর, নর্স, পেরামেদিক, মেদিকেল ইন্সতিত্যুসনশিংনা মসিগী পথাপ অসিবু নীংথিজনা শিজিন্নগনি হায়বগী ঐহাক্না থাজবা থম্মি। ঐহাক্না লৈবাক পুম্ববু অয়ুশমান ভারত – দিজিতেল মিসনগী য়াইফ পাউজেল পীজরি!!
মীয়াম্বু অমুক্কা হন্না থাগৎচরি!!!
*****
(Release ID: 1758761)
Visitor Counter : 114
Read this release in:
Bengali
,
Assamese
,
English
,
Urdu
,
Marathi
,
Hindi
,
Punjabi
,
Gujarati
,
Odia
,
Tamil
,
Telugu
,
Kannada
,
Malayalam


text:
এক্সেলেন্সীশিং,
ঐখোয়না মালেম অসিদা তুংদা-লৈতাদবা ফিভম অমগী মরক অসিদা পুন্দুনা উনররে। ভারতনা শান্তিগী মাইকৈদা হান্নদগী লেপ্তুনা লাক্লি। হোজজিক লৈরিবা ফিভম অসিদসু, ঐখোয়না তত্তনা দাইলোগ অমসুং দিপ্লোমেসীগী লম্বিদা চৎনবা তকশিনখি। মসিগী জিয়োপোলিতিকেল তেন্সন অসিগী শাফু অসি য়ুরোপ খক্তদা অকক্ননা লৈবা নত্তে। ইনর্জী অমসুং চাননবা চেং-হৱাইগী হেনগৎলক্লিবা মমল অসিনা লৈবাক পুম্নমক শোকহল্লি। চাউখৎলক্লিবা লৈবাকশিংগী ইনর্জী অমসুং সেক্যুরিতীদা মরু ওইনা খুদোংথিনিংঙাই ওইরে। মসিগী শিংননিংঙাই ওইরবা মতম অসিদা, ভারতনা তঙাইফদনা মথৌ তারিবা লৈবাক কয়া অমদা চাননবা চেং-হৱাই সপ্লাই তৌখি। ঐখোয়না হৌখিবা থা খরা অসিদা অফঘনিস্তানদা হ্যুমেনিতরিয়ন ঐদ ওইনা গেহুগী তন ৩৫,০০০ মুক থাদোকখি। অমসুং মফম অদুদা বুহার কন্না হারবা মতুংদা, ভারতনা রিঈফ মেতরিবেলশিং পীবা খ্বাইদগী অহানবা লৈবাক ওইখি। ঐখোয়না ঐকোয়গী য়ুমলোন্নবা লৈবাক স্রি লঙ্কাগী ফুদ সেক্যুরিতী লৈহন্নবসু মতেং পাংলি।
গ্লোবল ফুদ সেক্যুরিতীগী হীরম অসিগী মতাংদা ঐহাক্কী সজেসন খরা লৈ। অহানবদা, ঐখোয়না ফর্তিলাইজরশিং মরাং কাইনা লৈহনবগী মতাংদা মীৎয়েং থম্বা, অমসুং ফর্তিলাইজরশিংগী ভেল্যু চেনশিং অদুবু মালেমগী থাক্তা কোম্না ফংহনবা। ঐখোয়না ভারত্তা ফর্তিলাইজরশিংগ পপোত্থোক এনগৎহন্নবা হোৎনরি অমসুং মসিগী মতাংদা জি-৭ লৈবাকশিংদগী তেংবা নিরি। অনিশুবদা, ভারত্তা জি.৭ লৈবাকশিংগা চাংদম্নবা ভারতনা য়াম্লবা এগ্রিকলচরেল মেনপাৱর লৈ। ভারতকী এগ্রিকলচরগী ওইবা স্কিলশিং অসিনা জি.৭গী লৈবাক খরদা চিজ অমসুং ওলিবগুম্বা নাতকী ওইবা লৌউ-শিংউগী পোত্থোকশিংদা অনৌবা পুনশি অমা পীবদা মতেং পাংখি। জি.৭না মহাক্কী মেম্বর লৈবাকশিংদা ভারতকী লৌউ-শিংউগী হৈ-শিংবা অসিবু পাকশন্না শিজিন্ননবগীদমক্তা নীংথিনা শেম-শারবা সীস্তেম অমা শেম্বা ঙমগদ্রা? ভারতকী লৌমীশিংগী নাতকী ওইবা হৈ-শিংবা অদুগী মতেংগা লোইননা জি.৭ লৈবাকশিংদা ফুদ সেক্যুরিতী লৈহল্লগননি।
মথংগী চহিদা, মালেম অসিনা ইন্তর্নেস্নেল য়িয়র ওফ মিল্লেতস পাংথোক্লগনি। থৌরম অসিদা, ঐখোয়না মিল্লেতসগুম্বা অতোপ্পা মচি লৈবাক চিঞ্জাক অমগীদমক প্রোমোত তৌনবা কেমপেন অমা পাংথোক্কদবনি। মিল্লেতসনা মালেম অসিদা ফুদ সেকভুরিতী লৈহনবদা য়াম্না মমল য়াম্লবা কন্ত্রিব্যুশন অমা তৌগদৌরিবনি। অরোইবদা, ঐহাক্না নখোয় ময়াম্বু ভারত্তা তৌরিবা ‘নেচরেল ফার্মিং’ রিভোল্যুশন অসিদা পুক্নিং চিংশিনবা পাম্লি। নখোয়গী এক্সপর্তশিংনা মসিগী চাংবেং অসিবু নৈনবা য়াগনি। ঐখোয়না মসিগী হিরম অসিগী মতাংদা নখোয় ময়ামদা নন-পেপর অমা শিয়র তৌখ্রে।
এক্সেলেন্সীশিং,
জেন্দর ইক্বালিতীগা মরী লৈননা, ঙসি, ভারতকী খোংথাং অসিনা ‘নুপীশিংগী চাউখৎ-থৌরাং’দগী ‘নুপীনা লুচিংবা চাউখৎ-থৌরাং’গী মাইকৈদা চংশিল্লক্লি। লাইচৎ অসিগী মনুংদা ভারতকী নুপী ফ্রন্তলাইন ৱার্কর মিলিয়ন ৬ হেনবনা ঐখোয়গী প্রজাশিংবু অশোই-অঙাম য়াওদনা থমবীখি। ঐখোয়গী নুপী সাইন্তিস্তশিংনা ভারত্তা ভেক্সিনশিং পুথোকপদা অমসুং তেস্ত কিতশিং শাবদা বাম্না চাউরবা থৌদাং লৌখি। ভারত্তা ঐখোয়না ‘আশা ৱার্করশিং’ হায়নসু খঙনবা, নুপী ভোলন্তিয়র মিলিয়ন অমা হেনবনা য়াম্না চং-থৌনা রুরল হেল্থ পীরি। মমাংগী থা খক্তদা, ৱার্ল্দ হেল্থ ওর্গনাইজেশন্না মসিগী ভারতকী আশা ৱার্করশিং অসিবু মখোয়গী ‘২০২২ গ্লোবল লীদরস এৱার্দ’কা লোইননা ইকাইখুম্নখি।
করিগুম্বা লোকল গোবর্নমেন্তগী হৌরগা নেস্নেল গোবর্নমেন্ত ফাওবগী ভারত্তা লৈরিবা খনগৎলবা লুচিংবশিং অদু মশিং থিরবদি, মখোয়শিং অদুগী মরক্তা তংখাই হেন্নদি নুপীশিং ঙাক্তনি। মসিনা ভারতকী নুপীশিংবু ঙসিদি তশেংনমক্কী ওইবা ফিরেপশিং লৌবদা মপুং ফানা শরুক য়ারি হায়বা তাক্লি। মথংগী চহিদা, ভারতনা জি.২০গি থৌবু ওইগদোরিবননি। ঐখোয়না জি.২০ প্লেতফোর্মগী মখাদা পোস্ত-কোবিদ রিকোবরী বাওনা অতোপ্পা ইশুশিংদা জি.৭ লৈবাকশিংগা য়াম্না হকচিন্না খন্ন-নৈনবা কয়া পাংথোক্লগনি।
থাগৎচরি।


text:
করম্না য়ৌগনি
ইম্ফাল ইষ্ট ডিষ্ট্রিক অসি অফবা চৎথোক চৎশিন তৌবা য়ারবা লম্বী নিংথিনা লৈ। দিষ্ট্রিক অসিদা ট্রেন লম্বী লৈতবা মরম্না চৎথোক চৎশিনগী থবক অসি লম্বী থোংদা মপুং ওইনা তৌই। দিষ্ট্রিক অসি এন.ঐচ. ৩৯, এন.ঐচ. ৫৩ অমসুং এন.ঐচ. ১৫০ না ফাওদুনা চৎলি। দিষ্ট্রিক অসিগী লম্বীগী অশাংবা অসি ২০২০.৬ কিঃ মিঃ নি। লম্বী অসি মতেক খাইদোকতুনা য়েংবদা নেস্নেল হায়ৱে না কিলোমিটর ৩২.৯৭ নি, ষ্টেট হায়ৱে না কিলোমিটর ৬০.২৫ ওই, ম্য়ুনিসসিপালিটি লম্বী না কিলোমিটর ১৩৪.৩৩ অদুগা ইন্টর ভিল্লেজ লম্বী না কিলোমিটর ১৭৯৩.০৫ নি।
নোংথক লম্বীদা ইম্ফাল য়ৌবা
ইম্ফাল তুলিহল এয়রপোর্ট অসি ইম্ফাল ময়োলদগী কিলোমিটর ৮ চৎলগা লৈ অদুগা এয়রপোর্ট অসিবু ইন্দিয়াগী অচৌবা সহরশিংগা মীং ওইনা পল্লবদা দিল্লি, হায়দ্রাবাদ, কোলকাটা, গুৱাহাটি গা হকথেংননা শম্নহল্লি অমসুং অৱাং নোংপোক্কী ষ্টেটশিংগী অচৌবা সহরশিংসু ইরৈবাক্কী মনুংদা পাইরিবা এরোপ্লেনশিং হায়বদি এয়র ইন্দিয়া, ইন্দিগো, এয়র এসিয়া অসিনচিংবদা নোংমগী চৎথোক চৎশিন তৌবা য়াহল্লি। অতোপ্পা অচৌবা সহর শিংবুনা অমুক কোলকাটা নত্রগা গুৱাহাটি গী খুথাংদা য়ৌহল্লি।
বসকী লম্বীদা ইম্ফাল য়ৌবা
- গুৱাহাটি দগী এন.ঐচ. ২৭, এন.ঐচ. ২৯ অমদি এন.ঐচ. ২ দা ডিমাপুর অমদি কোহিমা ফাওদুনা নুমিৎ খুদিংগী লনাই বস তা চৎপা য়াই।
- ডিমাপুর দগী এন.ঐচ. ২ দা কোহিমা ফাওরগা মণিপুরদা লনাই বস তা নুমিৎ খুদিংগী চৎপা য়াই।
- সিলচরদা এন.ঐচ. ৩৭ দা জিরিবাম ফাওদুনা লনাই বস তা নুমিৎ খুদিংগী চৎপা য়াই।
ট্রেন লম্বীদা ইম্ফাল য়ৌবা
হৌজিক ফাওবগী ওইনদি ইম্ফাল য়ৌবা ট্রেন সর্ভিস অমতা লৈতে। অদুমকপু লমকোইবাশিংনা গুৱাহাটি ফাওবা নত্রগা ডিমাপুর (ইম্ফালদগী খ্ৱাইদগী নকপা ট্রেন ষ্টেসন) ফাওবা লাক্লবা মতুংদা বস তা নত্রগা এরোপ্লেন দা ইম্ফাল তম্না লাকপা য়াই।


text:
শিঞ্জো অবে – জাপানগী শক্নাইবা লুচিংবা, মালেমগী মতিক মগুন লৈবা ৱাঙাংলোই অমসুং ভারত-জাপান মরীগী অচৌবা থৌদাং লৌরম্বা মহাক অসি ঙসিদি ঐখোয়গী ইরক্তা লৈত্রে। জাপান অমসুং মালেম্না মীৎয়েং শান্না উবা ঙম্বা লুচিংবা অমা মাঙজরে। অমসুং ঐহাক্না চানরবা মরূপ অমা মাঙজরে।
ঐহাক্না গুজরাতকী মুখ্য মন্ত্রী ওইনা ইং ২০০৭কী জাপান খোঙচত্তা মহাক্কা অহানবা ওইনা উন্নখিবনি। অহানবা উন্নখিবা অদুদগী ঐখোয়গী মরূপ-মপাং ওইবগী মরীনা ওফিস অমসুং ওফিসিএল প্রোতোকোলগী পল কয়াগী ৱাংমা লানখি।
ঐখোয়না ক্যোতোগী তোজী লাইশঙদা চৎখিবা, শিনকান্সেনগী ঐখোয়গী ত্রেনগী খোঙচৎ, ঐখোয়না অহমদাবাদকী সাবরমতী আশ্রম, কাশীগী গঙ্গা আর্তীদা চৎমিন্নখিবা, তোকিয়োদা চা থকপগী নুংঙাইরবা থৌরম, ঐখোয়গী কাওবা ঙম্লরোইদবা মীকুপশিংগী লিস্ত অদুদি তশেংনা লোইবা নাইরোই।
অমসুং মাউন্ত ফুজীগী চিংখোঙদা লৈবা য়ামানাশীগী পর্ফেজচরদা লৈবা মহাক্কী য়ুমদা মহাক্না ঐহাকপু কৌদুনা ইকায় খুম্নখিববু ঐহাক্না কৈদৌনুংদা কাওবা ঙম্লোই।
ইং ২০০৭ অমসুং ২০১২গী মরক, অমসুং খ্বাইদগী অকোনবা ওইনা ইং ২০২০দা মহাক্না প্রধান মন্ত্রী ওইদ্রবা মতম ফাওবদা, ঐখোয়গী মরী অসি মহৌশাগুম্না চেৎনা অদুমক লৈখিবনি।
অবে সানগা উন্নবা খুদিংগী ৱাখল-লৌশিংদা ইথিল পীবনি। মহাক্কী মতম পুম্বদা অনৌবা ৱাখল্লোন খল্লি অমসুং লৈঙাকপা, শেন্মিৎলোন, নাৎ, ফোরেন পোলিসী অমসুং অতোপ্পা হীরম কয়াদা মমল নাইদ্রবা লৌশিং লৈ।
মহাক্কী পাউতাক্না ঐহাক্না গুজরাতকীদমক্তা শেন্মিৎলোনগী ৱারেপ লৌবদা ইথিল পীবীখি। অমসুং, গুজরাত-জাপানগী মতিক লৈরবা মরী শাগৎপদা মহাক্কী তেংবাংনা অচৌবা থৌদাং লৌখিবনি।
মতুংদা ভারত অমসুং জাপানগী মরক্তা স্ত্রেতেজিক পার্তনরশিপগী অমুক্তা ওইখিদ্রিবা মওংদা অওনবা পুরক্নবা মহাক্কা লোয়ননা থবক তৌমিন্নবগী খুদোংচাবা ঐহাক্না ফংখি। অখুবা, বাইলেতরেল ইকনোমিক্কী মরী অমদগী অবে সান্না পাক চাউবা, কম্প্রিহেন্সিব ওইবা অমদা ওন্থোকপদা মতেং পাংখি, মসিনা জাতিগী থৌশিলগী লম খুদিংমক কোনশিনবা খক্তা নত্তনা ঐখোয়গী লৈবাক অনিগী অমসুং রিজনেল সেক্যুরিতীগীদমক মরু ওইখি। মহাক্কী ওইনদি মসি লৈবাক অনিগী অমসুং মালেমগী মীয়ামগী খ্বাইদগী কান্নরবা মরীশিংগী মনুংদা অমা ওইখি। মহাক্না ভারতকা লোয়ননা – মহাক্কী লৈবাক্কী খ্বাইদগী অরুবা ৱাফম ওইরিবা – সিভিল ন্যুক্লিয়র এগ্রীমেন্ত য়ান্নবা পুরক্নবা ফিরেপ লৌখি অমসুং ভারত্তা হায় স্পীদ রেলগীদমক খ্বাইদগী ফবা তর্মশিং পীবদা মরু ওইবা থৌদাং লৌখি। নীংতম্লবা ভারতকী খোঙচৎতা খ্বাইদগী মরু ওইবা মাইলস্তোনশিং ফংখিবা অদুদা মহাক্না জাপান্না অনৌবা ভারতকী চাউখৎ খোঙজেল হেনগৎহন্নবা খুৎশম্ননা চৎমিন্ননবা হোৎনখি।
মহাক্না ভারত-জাপানগী মরীশিংদা শরুক তমখিবা অসিবু শকখঙবা ওইনা মঙোন্দা ইং কুমজা ২০২১দা অৱাংবা থাক্কী পদ্ম বিভুশন পীদুনা ইকাই খুম্নখি।
অবে সান্দা মালেমদা থোক্লিবা মরু ওইবা অমসুং মখল কয়াগী ত্রাঞ্জিসন অসিগী মতাংদা লৌশিং লৈখি, মহাক্কী মতম অদুদগী হেন্দোক্তুনা তুংলমচৎতা রাজনীতি, খুন্নাই, শেন্মিৎলোন অমসুং মালেমগী ওইবা মরীশিংদা মসিনা পীরিবা শাফু অদু মীৎয়েং শান্না উবা ঙমখি, লৌগদবা ফিরেপকী চোইসশিং অদু খঙবা ঙম্বগী লৌশিং, ৱাফম অমগী মায়োক্তা থৌনা লৈনা ৱারেপশিং লৌবা ঙম্বগী মতিক-ময়াই লৈ অমসুং মহাক্কা লোয়ননা মহাক্কী মীয়াম অমসুং মালেমবু পুবা ঙম্বগী অতাংবা গুন চেল্লি। মহাক্কী মরু ওইবা অমসুং মীয়াম্না য়ানরবা পোলিসীশিংনা – অবেনোমিক্স – জাপানিজকী শেন্মিৎলোন্দা মপাঙ্গল হাপখি অমসুং মহাক্কী মীয়ামগী ইনোভেসন অমসুং ওন্ত্রপ্রিনর্শিপকী ৱাখল্লোনবু নৌহৌনা ইথিল পীখি।
ঐখোয়দা মহাক্না পীবীরম্বা অথোইবা খুদোলশিং অমসুং মহাক্কী তুংকোইনা লৈহৌগদবা লেগেসী অমসুং মালেম্না মতম পুম্বদা লমন তোনশিন্দুনা লৈহৌরগদবশিংগী মরক্তা হোংলক্লিবা অহোংবশিং অমসুং ঐখোয়গী মতমদা লাক্কদবা খুদোংথিবা খঙদোকপা ঙম্বা অমসুং মদু মায়োক য়াবা ঙম্বা মহাক্কী লুচিংবা ওইবগী গুন অসি অমনি। ইং কুমজা ২০০৭তা ইন্দিয়ন পার্লিয়মেন্ততা পীখিবা মহাক্কী ইথিল পীনীংঙাই ওইবা ৱারোল অদুনা অথুবদা ইন্দো পেসিফিক রিজন্না কনতেম্পোরেরী পোলিতিকেল, স্ত্রেতেজিক অমসুং ইকনোমিক রিএলিতী ওইনবগী য়ুম্ফম থোনখি – চহিচা অসিদা মালেমবু লমজিংগদবা রিজন অমা ওইহনখি।
অমসুং মহাক্না য়াম্না লুন্না খঞ্জবা – সোভরেন্তী অমসুং তেরিতোরিএল ইন্তিগ্রিতীবু ইকাই খুম্নবা, ইন্তর্নেস্নেল লো অমসুং রুলশিং ঙাক্না চৎপা, মান্নবা ৱাখল্লোনগা লোয়ননা মালেমগী লৈনরিবা মরীদা শান্তি থম্বা অমসুং শেন্মিৎলোনগী থবক-থৌরম হেন্না হেনগৎহনবগী খুত্থাংদা পুন্না চাউখৎমিন্নবা – হায়রিবা ভেল্যুশিং অসিদা য়ুম্ফম ওইরগা তংদু লৈতাবা অমসুং শাফবা, শান্তি লৈবা অমসুং চাউখৎপা তুংলমচৎকীদমক ফ্রেমৱার্ক অমসুং আর্কিতেকচর শেমগৎপদা মাংজিল থাখি।
ক্বাদ, এসিয়ন-লেদ ফোরমশিং, ইন্দো পেসিফিক ওসীন্সকী থৌশিল, অফ্রিকা য়াওনা ইন্দো-পেসিফিক্কী ওইবা ইন্দিয়া-জাপান দিবেলপমেন্ত কোওপরেসন অমসুং কোলিসন ফোর দিজাস্তর রিসিলিএন্ত ইনফ্রাস্ত্রকচর পুম্নমক অসি মহাক্না শরুক তমখিবশিং অদুদগী কান্নবা ফংখি। তুমিন্না অমসুং ফেনফিয়র য়াওদনা অমসুং লৈবাক্কী য়ানীংদবা অমসুং মপাল লৈবাক্কী চীংনবা অদু কোকহন্দুনা ইন্দো পেসিফিক রিজন শিনবা থুংবদা ঙাকশেল, কন্নেক্তিবিতী, ইনফ্রাস্ত্রকচর অমসুং সস্তেনেবিলিতী য়াওনা মহাক্না জাপানগী স্ত্রেতেজিক ওইবা থবক-থৌরমদা অওনবা পুরকখি। মসিনা মরম ওইদুনা রিজন অসিনা মাগী তুংগী থবক-থৌরমদা হেন্না থাজবা থমখি অমসুং মালেম্না মাগী তুংলমচৎতা হেন্না থাজবা পোকহনখি।
চহি অসিগী মে থাদা চৎখিবা ঐহাক্কী জাপান খোঙচৎ অদুদা জাপান-ইন্দিয়া এসোসিএসনগী চিয়র পাইবতা ঙাইরিবা অবে সানগা উনবগী খুদোংচাবা ঐহাক্না ফংজখি। মহাক হান্নাগুম মশাগী – থৌনা লৈবা, শুমহৎনীংঙাই ওইবা, অমসুং য়াম্না লৌশিং লৈবা মতৌ অদু অদুমক হোংলমদে। ভারত- জাপানগী মরূপ মপাং ওইবগী মরী করম্না হেন্না চেৎশিনহনগনি হায়বা অসিগী মতাংদা অনৌবা ৱাখল্লোনশিং মঙোন্দা লৈখি। নুমিৎ অদুদা ঐহাক্না মঙোন্দা কাইনরসি হায়খিবা অদুনা ঐখোয়গী অরোইবা উনবা ওইরগনি হায়না ঐহাক্না খল্লুবা তৌরুদে।
মহাক্কী হরাও তয়াম্বা অমসুং লৌশিং লৈবা, চীং লেম্বা অমসুং পুকচেল চাউবা, মরূপ ওইবগী মরী অমসুং লমজিং-লমতাকপীবগী মতৌশিং অদুগীদমক মতম চুপ্পদা ঐহাক্না লমন তোনশিন্দুনা লৈহৌরগনি, অমসুং মহাকপু নীংশিংদুনা লৈহৌরগনি।
মহাক্না লৈখিদবা অসি ঐখোয়না ভারত্তা ঐখোয়গী মীওই অমা লৈখিদবগুম্না, মহাক্না পুকচেল চাউনা ঐখোয়বু লৌশিনবীখিবা মতৌ অদুগুম্না অৱাবা ফোঙদোক্লি। মহাক্কী মীয়ামদা ইথিল পীদুনা - মহাক্না খ্বাইদগী পামজবা অদু পাঙথোক্লগা অরোইবা তুমখুন তানখি। মহাক্কী পুন্সি অসি য়াম্না নুংঙাইতনা তেন্না হিংলম্মু হায়না তমলমখি অদুবু মহাক্কী লেগেসীদি মতম চুপ্পদা মুৎনাইদনা লৈহৌরগনি।
ভারতকী মীয়ামগী মহুৎ শিন্দুনা অমসুং ঐহাক ইশাগী ইহুৎ শিন্দুনা জাপান মীয়ামদা, মরু ওইনা শ্রীমতি অকি অবে অমসুং মহাক্কী ইমুং মনুংগী মীওইদা ঐহাক্না থমোয় শেংনা অৱাবা ফোঙদোকচরি। ওঁ শান্তি।


text:
লদাখকী য়ুনিয়ন তেরিতোরীগীদমক ইন্তিগ্রেতেদ মল্তি-পর্পোস কোর্পোরেসন অমা শেমগৎনবা প্রধান মন্ত্রী শ্রী নরেন্দ্র মোদীনা থৌবুরেল ওইদুনা ফমখিবা য়ুনিয়ন কেবিনেতনা অয়াবা পীখ্রে৷
কোর্পোরেসন অসিগীদমক লুপা ১,৪৪,২০০-লুপা ২,১৮,২০০ লেবেলগী পে স্কেলদা মেনেজিং দাইরেক্তরগী পোস্ত অমা থম্নবসু কেবিনেত অসিনা অয়াবা পীখ্রে৷
কোর্পোরেসন অসিগী ওথোরাইস সেয়র কেপিতেল অসি লুপা কোতি ২৫ ওইরগনি অমসুং রিকরিং এক্সপেন্দিচর অসিনা চহি অমদা লুপা কোতি ২.৪২গী চাং ওইরগনি৷ মসি অনৌবা ইস্তাব্লিশমেন্ত অমনি৷ হৌজিক-হৌজিক্কী ওইনা, লদাখকী নৌনা শেম্লিবা য়ু.তি. অসিদা অসিগুম্না মান্নবা ওর্গনাইজেসন অমতা লৈতে৷ কোর্পোরেসন অসিনা তোঙান তোঙানবা চাওখৎ-থৌরাংগী থবকশিং পাংথোক্কদৌরিবনা এপ্রুবেল অসি এমপ্লোইমেন্ত জেনেরেসনগী ওইনদি ইনহিরেন্ত পোতেন্সিয়েল অমা লৈ৷ কোর্পোরেসন্না ইন্দস্ত্রী, তুরিজম, ত্রান্সপোর্ত অমসুং লোকেল প্রদক্তশিং অমসুং খুৎকী পোত্থোক মার্কেতিং তৌনবা হোৎনরগনি
কোর্পোরেসন অসিনা লদাখতা ইনফ্রাস্ত্রকচর দিবলপমেন্ত পুরক্নবা মরু ওইবা কন্সত্রক্সন এজেন্সী ওইনা থবক তৌরগনি
কোর্পোরেসন শেমগৎলকপা অসিনা লদাখকী য়ুনিয়ন তেরিতোরীদা ইনক্লুসিব অমসুং ইন্তিগ্রেতেদ দিবলপমেন্ত পুরক্লগনি৷ মসিনা মফম অদুদা সোসিয়ো-ইকোনোমিক দিবলপমেন্ত পুরক্লগনি৷
দিবলপমেন্তগী ইমপেক্ত অসি মল্তি-দাইমেন্সনেল ওইরগনি৷ মসিনা হ্যুমেন রিসোর্চশিং চাওখৎহনবদা অমসুং হেন্না নিংথীনা শিজিন্নহনবদা মতেং পাংলগনি৷ মসিনা মফম অদুদা গুদস অমসুং সর্ভিসেস পুথোকপা হেনগৎহল্লগনি অমসুং মখোয়গী সপ্লাই অদু লাইথোকহল্লগনি৷ মতৌ অসুম্না, এপ্রুবেল অসিনা অত্মনির্ভর ভারতকী পান্দম অসি ফংনবা হোৎনবদা মতেং পাংলগনি৷
বেক্তগ্রাউন্দ:
- জম্মু অমসুং কাশ্মীর রিওর্গনাইজেসন এক্ত, ২০১৯গী মতুং ইন্না, জম্মু অমসুং কাশ্মীরগী হান্নগী রাজ্য অসি অমুক হন্না শেমখিবনা লদাখকী য়ুনিয়ন তেরিপোরী অসি(লেজিসলেচর য়াওদনা) ৩১.১০.২০১৯দা শেমখিবনি৷
- লদাখকী য়ুনিয়ন তেরিতোরী অমসুং জম্মু অমসুং কাশ্মীরগী য়ুনিয়ন তেরিতোরীগী মরক্তা জম্মু অমসুং কাশ্মীরগী মমাং মতমদা লৈরম্বা রাজ্য অদুগী এসেতশিং অমসুং লাইয়েবিলিতীশিং খাইদোক্নবগী মতাংদা রিকম্মেন্দেসনশিং শেম্ননবগীদমক জম্মু অমসুং কাশ্মীর রিওর্গনাইজেসন ওক্ত, ২০১৯গী সেক্সন ৮৫গী মখাদা এদভাইজরী কম্মিতী অমা শেমখি৷ হায়রিবা কম্মিতী অসিনা লদাখকী তঙাই ফদবা অসিগী মতুং ইন্না তোঙান তোঙানবা চাওখৎ-থৌরাংগী থবকশিং পাংথোক্নবা চান্নবা মেনদেৎ অমগা লোইননা অন্দামন অমসুং নিকোবর আইলেন্দস ইন্তিগ্রেতেদ দিবলপমেন্ত কোর্পোরেসন লিমিতেদ(এ.এন.আই.আই.দি.সি.ও.)কা হাইরপ মান্নবা ইন্তিগ্রেতেদ ইনফ্রাস্ত্রকচর দিবলপমেনম্ত কোর্পোরেসন লিমিতেদ শেমগৎনবা খঙহনখি৷
- মসিগী মতুং ইন্না, ২০২১গী এপ্রীল থাদা শেল-থুম মন্ত্রালয়গী কম্মিতী ওন ইস্তাব্লিশমেন্ত এক্সপেন্দিচর(সি.ই.ই.)না রিকম্মেন্দ তৌখিবা লদাখকী য়ুনিয়ন তেরিতোরীদা কোর্পোরেসন অসি শেমগৎনবগীদমক লদাখকী য়ুনিয়ন তেরিতোরী অসিনা মন্ত্রালয় অসিদা প্রপোজেল অমা থাখি৷


text:
শেল-থুম মন্ত্রালয়
ফাইনান্স মন্ত্রীনা নেস্নেল ইনফ্রাস্ত্রকচর পাইপলাইনগীদমক্তা ওনলাইন দাশবোর্দ অমা হৌদোকখ্রে
Posted On:
10 AUG 2020 5:12PM by PIB Imphal
কেন্দ্রগী ফাইনান্স অমসুং কোরপোরেত এফিয়র্সকী মন্ত্রী, শ্রীমতি নির্মলা সিতারামন্না ঙসি ভীদিও কনফরেন্সিংগী খুত্থাংদা নেস্নেল ইনফ্রাস্ত্রকচর পাইপলাইন (এন.আই.পি.) ওনলাইন দাশবোর্দ অসি হৌদোকখি।
ওনলাইন দাশবোর্দ অসি নই দীল্লিদা ইনফ্রাস্ত্রকচর প্রোজেক্তশিংগী মতাংদা ইনফোর্মেশনগীদমক্তা থিরিবা স্তেকহোল্দরশিংগীদমক্তা ৱান স্তোপ সোল্যুশন্নি হায়না খন্নরি। দাশবোর্দ অসি ইন্দিয়া ইনভেস্তমেন্ত গ্রিদ (আই.আই.জি.) (www.indiainvestmentgrid.gov.in) তা হোস্ত তৌখি। আই.আই.জি. অসি লৈবাক অসিদা অপদেত তৌরবা অমসুং রিয়ল তাইম ইনভেস্তমেন্তকী খুদোংচাবা কয়া উৎলিবা অদুগুমলবা ইনতরেক্তিব অমসুং দাইনামিক ওইবা ওনলাইন প্লেতফোর্ম অমনি।
হৌদোকপগী থৌরম অসি ইনফ্রাস্ত্রকচরদা অৱাংবা থাক্কী তাস্ক ফোর্সকী মেম্বরশিং অমসুং মন্ত্রালয় কয়া অমগী অমসুং সরকারগী দিপার্তমেন্তশিংগী সেক্রেতরীশিংনা শরুক য়াখি।
থৌরম অদুদা ৱাং ঙাংলদুনা, শ্রীমতি সিতারামন্না হায়খি, “এন.আই.পি. অসিনা আত্মা নির্ভর ভারতকী ঐখোয়না উরিবা মঙলান অদুবু হেন্না কনখৎহনগনি। আই.আই.জি.দা এন.আই.পি. প্রোজেক্তশিং লৈবনা অপদেত তৌরবা প্রোজেক্তশিং অদুবু কোম্না য়েংবা য়াহনগনি অমসুং পি.পি.পি. প্রোজেক্তশিংগীদমক্তা ইনভেস্তরশিংগী পুক্নীং চিংশিনগনি। মসি এন.আই.পি. চৎনহনবগী মাইকৈদা চাউরবা খোংথাং অমনি, মসিনা লৈবাক অসিদা ইনফ্রস্ত্রকচর চাউখৎহনবদা ইনোত হাপ্পী”।
ইনন্দিয়া ইনভেস্তমেন্ত গ্রিদ (আই.আই.জি.) (www.indiainvestmentgrid.gov.in), অসি মালেমগী ইনভেস্তর কম্যুনিতীদা বাত্তা লৈরিবা ইনভেস্তমেন্ত তৌবগী খুদোংচাবশিং অদুগী খ্বাইদগি হেন্না ফবা অদু উৎথোক্নবা ইন্তরেক্তিব অমসুং দাইনামিক ওইবা ওনলাইন প্লেতফোর্ম অমনি।ইনভেস্ত ইন্দিয়ানা দিবেলপ তৌবা অমসুং য়েংশিনবা, নেস্নেল ইনভেস্তমেন্ত প্রোমোশন এন্দ ফেসিলিতেশন এজেন্সী, আই.আই.জি. অসিনা ভারত্তা ইনভেস্তমেন্তশিং তৌনবা গেতৱে ওইনা মথৌ তৌরি, অমসুং মসিবু মালেম শিনবা থুংনা ভারতকী মিশনশিং অমসুং এম্বেসীশিংনা পাক-শন্না শিজিন্নরি। আই.আই.জি.না ইনভেস্তরশিংদা অয়াবা পীরিবশিং অদুদি:
-
- সেক্তরশিংদা ইনভেস্তমেন্ত তৌবগী খুদোংচাবশিংগীদমক্তা পান-ইন্দিয়া দেতাবেস অমা থিবা
- অপাম্বা প্রোজেক্তশিংগী প্রোগ্রেস ত্রেক তৌবা অমসুং অপাম্বা অদু উৎপা
- প্রিজেক্ত প্রোমোতরশিংগা হকথেংননা পাউ ফাওনবা।
২০১৯-২০গী বদজেত স্পীচতা, ফাইনান্সকী মন্ত্রী, শ্রীমতি সিতারামন্না লাক্কদবা চই ৫ অসিদা ইনফ্রস্ত্রকচর প্রোজেক্তশিংগীদমক্তা শিজিন্ননবা লুপা কোতি লাখ ১০০গী শেনফম অমা লাউথোকখ্রে। বদজেত অসি ইকাইখুম্নরবা প্রধান মন্ত্রী, শ্রী নরেন্দ্র মোদিনা ইন্দিপেন্দেন্স দেদা ৱা ঙাংখিবা অদুগী মতুংদা লাউথোকখিবনি, মআক্না “মোদর্ন ইনফ্রস্ত্রকচর চাউখৎহন্নবগীদমক্তা লুপা কোতি লাখ ১০০গী শেনফম অমা মসিগী মতম অসিগীগীদমক্তা খায়দোক্তুনা থম্লবনি, মসিনা মীওইবগী পুন্সি মহিং ফগৎহনবদা নত্তনা অনৌবা থবক কয়া অমসু ফংহনগনি” হায়না পনখি।।
মসিগী মখাতাবদা অৱাংবা থাক্কী তাস্ক ফোর্স অমনা এফ.ৱাই. ২০২০-২৫গী মনুংদা লুপা কোতি লাখ ১১১গী ওইগদবা ইনফ্রাস্ত্রকচর ইনভেস্তমেন্তগা লোইননা নেস্নেল ইনফ্রস্ত্রকচর পাইপলাইনগী মতাংদা অরোইবা রিপোর্ত অমা থাজিনখি।
এন.আই.পি. অসি লৈবাক শিনবা থুংনা মালেমগী থাক্তা লৈবা ইনফ্রাস্ত্রকচর পীনবা অমসুং প্রজাশিংগীদমক্তা পন্সিগী মগুন হেনগৎহন্নবা খোংথাং অসিনা অসিগুম্বা মখলগী পাইখৎলক্লিবা অহানবা খোংথাংনি। এন.আই.পি. অসিনা প্রোজেক্ত শেম্বদা ফগৎহনগনি,ইনফ্রস্ত্রকচরদা ইনভেস্তমেন্তশিং (দোমেস্তিক অমসুং ফোরেন) চিংশিনগনি, অমসুং এফ.ৱাই. ২০২৫ ফাওবদা $ ত্রিলয়ন ৫গী ইকোনোমী ওইনবগী পান্দম অসিবু ফংহনবদা য়াম্না মরু ওইগনি। ইনফ্রস্ত্রকচরগী অপদেত তৌরবা আর্মোনাইজদ মাস্তর লিস্ততা য়ুমফম ওইবা ইকোনোমিক অমসুং সোসিয়েল ইনফ্রস্ত্রকচর প্রোজেক্তশিং অনিমক এন.আই.পি.গী মনুং চল্লি।
লুপা কোতি লাখ ১১১গী শিজিন্নগদবা অপুনবা শেনফম অসিগী মনুংদা , লুপা কোতি লাখ ৪৪গী প্রোজেক্ত (৪০%) অসি থবক পাইখৎপা হৌরে, লুপা কোতি লাখ ৩৩গী (৩০%) প্রোজেক্তনা কনসেপচুৱল স্তেজতা লৈ, লুপা কোতি লাখ ২২গী (২০%) প্রোজেক্ত দিবেলপ তৌরি (প্রোজেক্ত মশক খঙদোক্লবা অমসুং দি.পি.আর. শেম্লবা, অদুবু ফন্দশিং লৌথোক্ত্রিবা) অমসুং লেমহৌরিবা লুপা কোতি লাখ ১১গী (১০%) প্রোজেক্তশিংদি খঙদ্রি। প্রিজেক্তশিংগী মখল পুম্নমক হোজিক্তি এন.আই.পি.দা উবা ফংনবা অমসুং গ্লোবল অমসুং দোমেস্তিক ইনভেস্তরশিংদগী ইনভেস্তশিং চিংশিন্নবা আই.আই.জি.না হোস্ত তৌরগনি।
এন.আই.পি.তাস্ক ফোর্সকী ফানেল রিপোর্তকী ভোল্যুম IIIগী মখাদা লৈবা এন.আই.পি. প্রোজেক্ত দেতাবেস অসি ইনফ্রাস্ত্রকচর সেক্তরশিংদা ইনভেস্তমেন্তশিং তৌনবগীদমক্তা অপদেত তৌরবা প্রোজেক্ত লেভেল ইনফোর্মেশন য়েংবা য়ানবগীদমক্তা আই.আই.জি.দা ফংহল্লে। দিজতেল প্লেতফোর্ম অসিনা প্রোজেক্তশিং হেন্না ফজনা য়েংবা ফংহল্লগনি অমসুং খ্বাইদগী হেন্না ফবা মওংদা প্রোজেক্তশিং অদু উৎথোক্নবা এন.আই.পি.গী মেন্দেতসু ফংলগনি। ইনন্দিয়া ইনভেস্তমেন্ত গ্রিদ (আই.আই.জি.)তা থাগৎলিবা এন.আই.পি. প্রোজেক্ত দেতাবেস অসিনা এন.আই.পি.দা উবা ফংহনগনি অমসুং ওইথোকপা য়াবা ইনভেস্তরশিংনা ফাইনান্সিং তৌবদা মতেং পাংগনি; দোমেস্তিক অমসুং ফোরেন, অপদেত তৌরবা প্রোজেক্তকী থাক্তা লৈবা ইনফোর্মেশন য়েংবা য়াহনগনি। মসিগী মথক্তা, মসি প্রোজেক্ত খুদিংমক্কীদমক্তা এন.আই.পি.গী অহানবা এস্তিমেতশিংগা মরী লৈননা পাইখৎলিবা থবকশিং অমসুং তশেংবা প্রোগ্রেস অদু মোনিতর তৌনবা মরী লৈনবা মন্ত্রলয়শিং/দিপার্তমেন্তশিং অমসুং দি.ই.এ.না মোনিতর তৌনবা অমসুং ইভাল্যুৱেশন তৌনবা তুল অমা ওইনা শিন্ননবনি।
শ্রীমতি সিতারামন্না মরী লৈনবা দিপার্তমেন্তশিং/মন্ত্রালয়শিংদা এন.আই.পি. পোর্তেলদা প্রোজেক্তকী লৈরিবা ফিভম অদু খুদক্তা অপদেত তৌনবা অমসুং মতম পুম্নমক্তা অপদেত তৌদুনা থমগদবনি হায়না হায়খ্রে। মহাক্না মরী লৈনবা দিপার্তমেন্ত/ মন্ত্রলয়শিংদা প্রোজেক্ত অমসুং অহোংবশিং চৎনহল্লিবশিং অদুগী মতাংদা তশেংবা প্রোগ্রেস উৎনবা হায়খ্রে।
**********
(Release ID: 1645010)
Visitor Counter : 101


text:
প্রধানমন্ত্রীগী লোইশঙ
প্রধান মন্ত্রীনা উত্তর প্রদেশকী উমরাহা গ্রামদা লৈবা স্বরভেদ মহামন্দির ধামদা সদগুরু সদাফালদেও ভিহঙ্গম য়োগ সনস্থানগী ৯৮শুবা কুমওন পাংথোকপগী থৌরমদা শরুক য়াখ্রে
“ঐহাক্না গীতা জয়ন্তীগী থৌরমসিদা ভগবান কৃষ্ণগী খুয়াখাদা কোক নোঞ্জদুনা লৈবাক মীয়ামদা থম্মোই শেংনা য়াইফ পাউজেল পীজরি”
“ঐহাক্না সদগুরু সদাফালদেওজীগী স্পিরিচুএল ওইবা মগুন চেনবসিদা কোক নোঞ্জরি”
“ঐখোয়গী লৈবাক্কী খুদোংচাদবা মতম লাকপা খুদিংদা মতমগী খোঙজেলদা অহোংবা পুরক্নবগীদমক্তা শাধু খরা অদুমক থোক্লকই। মালেম্না নিংতম্বগী খ্বাইদগী অথৌববু মহাত্মা হায়না কৌনরিবা অসি ভারতকীনি”
“ঐখোয়না বনারস চাউখৎপগী ৱারী শাবা মতমদা, মসিনা ভারত পুম্বা চাউখৎপগী লম্বী অমসু য়াৎলি”
“অরিবা বনারসপু তেক্ত-খায়দুনা থম্বগা লোয়ননা অনৌববু তরাম্না ওকপা থৌওংনা ভারত্তা অনৌবা মাইকৈ অমা পীরি”
“লৈবাক্কী লোকেলগী কারবার, থবক পীবগী থৌওং অমসুং পোত্থোকশিংনা অনৌবা পাঙ্গল লৈনরক্লি অমসুং লোকেল অসি গ্লোবেল ওইরক্লি”
Posted On:
14 DEC 2021 4:50PM by PIB Imphal
প্রধান মন্ত্রী, শ্রী নরেন্দ্র মোদীনা উত্তর প্রদেশকী উমরাহা গ্রামদা লৈবা স্বরভেদ মহামন্দির ধামদা সদগুরু সদাফালদেও ভিহঙ্গম য়োগ সনস্থানগী ৯৮শুবা কুমওন পাংথোকপগী মীয়ামগী থৌরমদা শরুক য়াখ্রে।
প্রধান মন্ত্রীনা মীতিন অসিদা ৱা ঙাংবদা কাশিদা ঙরাংগী নুমিত্তা মহাদেবকী খুয়াখাদা চাউরবা “ভিশ্বনাথ ধাম”বু মীয়ামদা খুৎশিন্নবগী থৌওংবু নীংশিংখি। মহাক্না হায়খি, “কাশিগী শক্তি অসি মতম কুইনদগী লৈরক্লবা অমা ওইবতা নত্তনা মসিনা অনৌবা শক্তম লৌবগী মওংসু লেপ্ত্রি”। মহাক্না গীতা জয়ন্তীগী য়াইফরবা পুংফম অসিদা ভগবান কৃষ্ণগী খুয়াখাদা কোক নোঞ্জখি। “কুরুক্ষেত্রগী লানফমদা লান্মীশিংনা অমগা অমগা থেংনখিবা ঙসিগী নুমিৎ অসিদা মীওইবা খুন্নাইনা য়োগ, স্পিরিচুএলিতী অমসুং পরামর্থকী খ্বাইদগী মতিক-মগুন লৈরবা লৌশিং ফংজখি। ঐহাক্না গীতা জয়ন্তীগী নুমিৎ অসিদা ভগবান কৃষ্ণগী খুয়াখাদা কোক নোঞ্জদুনা লৈবাক মীয়ামদা থম্মোই শেংনা য়াইফ পাউজেল পীজরি”, হায়না প্রধান মন্ত্রীনা ফোংদোকখি।
প্রধান মন্ত্রীনা সদগুরু সদাফালদেওজীগী মফমদা ইকায় খুম্নবা উৎখি। “ঐহাক্না মহাক্কী স্পিরিচুএল ওইবা মগুন চেনবসিদা কোক নোঞ্জরি। ঐহাক্না শ্রী স্বতন্ত্রদেভজী অমসুং মহারাজ অমদি শ্রী বিগ্যান্দেভজী মহারাজপু চৎনবী অসিবু হিংদুনা থম্বীবগা লোয়ননা অনৌবা মাইকৈ অমসু পীবীবগীদমক্তা ইকায় খুম্না উৎচরি”, হায়না প্রধান মন্ত্রীনা ফোংদোকখি। প্রধান মন্ত্রীনা মহাক্না ইংতম ইহৌদা তেংবাংখিববু নীংশিংখি অমসুং ভারতনা লুরবা মতমদা শাধু পুথোকপগী তৌবা ঙম্বগী মতিকপুসু নীংশিংখি। “ঐখোয়গী লৈবাক্কী খুদোংচাদবা মতম লাকপা খুদিংদা মতমগী খোঙজেলদা অহোংবা পুরক্নবগীদমক্তা শাধু খরা অদুমক থোক্লকই। মালেম্না নিংতম্বগী খ্বাইদগী অথৌববু মহাত্মা হায়না কৌনরিবা অসি ভারতকীনি”, হায়না মহাক্না মখা তাখি।
প্রধান মন্ত্রীনা কাশিগী মতিক-মগুন অমসুং মরু ওইবগী মতাংদা শন্দোক্না পাউদমখি। মহাক্না হায়খিবদা বনারসকুম্বা শহরশিংনা লুরবা তাঞ্জা ফাওবদা ভারতকী আর্ত, ওন্তোপ্রিনর্শিপকী শক্তাক্কী হৌরকফমবু নীংথিনা ঙাক শেন্দুনা থমখি হায়খি। “মরু অমা লৈবা মতমদা, মদুদগী উজাও হৌরকই। মরম অদুনা, ঐখোয়না ঙসি বনারসকী চাউখৎপগী ৱারী শাবা মতমদা, মসিনা ভারত পুম্বা চাউখৎপগী লম্বী অমসু য়াৎলিবনি”, হায়না মহাক্না মখা তাখি।
নুমিৎ নিনিগী কাশি খোঙচত্তা লৈরিবা প্রধান মন্ত্রীনা ঙরাং অহিংদা শহরসিদা পায়খৎলিবা চাউখৎ-থৌরাংগী মরু ওইবা থবক কয়া য়েংশিনখি। বনারসকী চাউখৎ-থৌরাংগী পায়খৎলিবা থবকশিংদা মহাক্না লেপ্তনা য়ারিবা মরু ওইবা থৌদাংশিংগী মতাংদা মহাক্না মীয়ামদা অমুক হন্না নীংশিংহনখি। “ঐহাক্না খুদোংচাবা হেক ফংবগা, ঙরাং অহিংগী পুং ১২গী মতুংদা, ঐহাক্কী কাশিদা পাংথোক্লিবা অমসুং পাংথোকপা লোইখ্রবা থবক-থৌরমশিং য়েংশিনবা চৎখি”, হায়না মহাক্না হায়খি। গরোলিয়াগী মফমদা মশক ফজহনবগী পাংথোক্লিবা থবকশিং অসি পুক্নিং শুমহৎপা মওং অমা ওইরক্লে হায়না মহাক্না হায়খি। “ঐহাক্না মফমদুগী মীয়াম কয়া অমগা ৱারী শাখি। ঐহাক্না মন্দুৱাদিদা লৈবা বনারস রেলৱে স্তেসন্সু য়েংলে। স্তেসন অসি য়াম্না নীংথিজনা শেমদোক্লম্লে। অরিবা বনারসপু তেক্ত-খায়দুনা থম্বগা লোয়ননা অনৌববু তরাম্না ওকপা থৌওংনা ভারত্তা অনৌবা মাইকৈ অমা পীরি”, হায়না প্রধান মন্ত্রীনা ফোংদোকখি।
সদগুরুনা নিংতম ইহৌগী মনুংদা পীরম্বা স্বদেশিগী মন্ত্রবু নীংশিংলদুনা, লৈবাক অসিনা “মরোমদোম লেপচবা ঙম্বা ভারত ওইহন্নবা খোঙথাং” পায়খৎপা হৌরে হায়না প্রধান মন্ত্রীনা ঙসি মান্নবা ইথিলগা লোয়ননা হায়খি। “ঙসিদি, লৈবাক্কী লোকেলগী কারবার, থবক পীবগী থৌওং অমসুং পোত্থোকশিংনা অনৌবা পাঙ্গল লৈনরক্লি অমসুং লোকেল অসি গ্লোবেল ওইরক্লি”, হায়না মহাক্না মখা তাখি।
প্রধান মন্ত্রীনা মহাক্কী ৱাফমদা ‘সবকা প্রয়াস’কী ইথিলগা লোয়ননা চৎলদুনা মীয়াম্নসু মান্নবা ৱারেপ অসি লৌমিন্নরসি হায়না ফোংদোকখি। মসিগী ৱারেপ অসিদি সদগুরুজীগী ৱারেপশিংবু মপুং ফাহনবা ঙম্বা ওইগদবনি অমসুং মসিদা লৈবাক্কী অপাম্বশিংসু মনুং চলহনগদবনি হায়না মহাক্না হায়খি। ৱারেপশিং অসিদি পাংথোকপগী খোঙজেল থুনবা অমসুং মথংগী চহি অনিগী মনুংদা অমত্তা ওইনা মঙফাওনবা ঙমহন্নবা শাফু পীগদবা অমা ওইবা য়াই। প্রধান মন্ত্রীনা হায়খিবদা, অহানবা ৱারেপ অসিদি ইচানুপীশিংবু মহৈ তম্বীদুনা মখোয়গী মরক্তা স্কিল লৈহনবগী ওইগদবনি। “মশাগী ইমুং-মনুংগা লোয়ননা, খুন্নাইদা থৌদাং লৌবা ঙমগদবা মীওইশিংনা লাইরবা ইচানুপী অমা নত্ত্রগা অনিগী স্কিল লৈহনবগী থৌদাংসু লৌগদবনি”, হায়না মহাক্না তকশিনখি। মহাক্না হায়খিবদা, অতোপ্পা ৱারেপ অসিনা ঈশিং মাঙহন্দনবগী ওইবা য়াই। “ঐখোয়না ঐখোয়গী তুরেল, গঙ্গাজী অমসুং ঈশিং থোকফম খুদিংমক লু-নান্না থমগদবনি”, হায়না প্রধান মন্ত্রীনা লোইশিনখি।
*****
(Release ID: 1781446)
Visitor Counter : 90
Read this release in:
English
,
Urdu
,
Marathi
,
Hindi
,
Assamese
,
Bengali
,
Punjabi
,
Gujarati
,
Odia
,
Tamil
,
Telugu
,
Kannada
,
Malayalam


text:
কম্মনওয়েল্ঠ গেমস ২০২২ মিরাবাই চনুনা ইন্দিয়াগী অহানবা গোল্ড মেদল ফংলে
ইম্ফাল, জুলাই ৩০ : মমাঙ চহীদা জাপানদা পাঙথোকখিবা টোকিও সম্মার ওলিম্পিক গেমসতা সিলভার মেদেল ফংদুনা লৈবাক অসিগী ইহান হানবা মেদেল টেল্লি হাংদোকখিবী সাইখোম মিরাবাই চনুনা থা অসিগী ২৮দগী বারমিংহামদা হৌদোকখিবা কম্মনওয়েল্ঠ গেমস ২০২২ দসু লৈবাক অসিগী ইহান হানবা গোল্ড মেদেল ফংবী শান্নরোয় ওইরে।
ঙসি নুমিদাং পাঙথোকখিবা নুপীগী কিলোগ্রাম ৪৯ গী ওয়েটলিফটিং ইভেন্টতা সাইখোম মিরাবাই চনুনা পূন্না কিলোগ্রাম ২০১ থাঙ্গৎতুনা সনাগী মেদেল ফংবা ঙমখিবনি। পনবা য়াবদি, কুমজা ২০১৮ দা গোল্ডকোষ্টতা পাঙথোকখিবা কম্মনওয়েল্ঠ গেমসতা মহাক্না গোল্ড মেদেল ফংবা ঙমখ্রবসু ঙসিগী ইভেন্ট অসিদদি মহাক্না স্নেচতা কিলোগ্রাম ৮৪ থাঙ্গৎলগা ক্লিন এন্দ জর্গতা কিলোগ্রাম ১১৩ থাঙ্গৎপা ঙমখি।
লৈবাক অসিগী মদেল খ্বাইদগী য়াম্না ফংবী ওয়েটলিফটারশিংগী মনুংদা অমা ওইরিবী মিরাবাই চনু কুমজা ২০১৪ গী কম্মনওয়েল্ঠ গেমসতদি সিলভার মেদেল ফংবা ঙমখিবনি। অদুগা কুমজা ২০১৭ তা পাঙথোকখিবা ওয়ার্ল্ড চেম্পিয়নশিপ্তনা গোল্ড মেদেল ফংখিবনি। হৌজিক ফাওবগী ওইনা গেমস অসিদা সনকেট সর্গরনা সিলভার মেদেল ফংলগা গুরুরাজানা লৈবাক অসিগী ওইনা ব্রোঞ্জ মেদেল ফংখ্রবনি।
সোর্স: হুইয়েন লানপাউ।